Khairy masih anggap diri sebagai calon 'underdog' di Sungai Buloh

Khairy Jamaluddin masih menganggap dirinya sebagai "underdog" (bukan pilihan) di kawasan Parlimen Sungai Buloh pada Pilihan Raya Umum ke-15 (PRU15), 19 November ini.
Calon Barisan Nasional (BN) bagi kerusi itu berkata beliau berusaha berjumpa seramai boleh pengundi sebelum hari pengundian, selain menggunakan platform media sosial untuk berkempen.
“Kita dah menghampiri ‘separuh masa’ kempen dan ada separuh masa lagi. Insya-Allah akan cuba yang terbaik (tetapi) ia bukanlah mudah,” katanya selepas merasmikan Majlis Pelancaran Pengoperasian Hospital Cyberjaya di sini hari ini.
Pada PRU14, kerusi Parlimen Sungai Buloh dimenangi R. Sivarasa dari PH (PKR) selepas memperoleh majoriti 26,634 undi menewaskan Nuridah Salleh dari PAS, A Prakash Rao (BN) dan Zainurizzaman Moharam dari Parti Sosialis Malaysia (PSM).
Bagi PRU15, Parlimen Sungai Buloh menyaksikan pertembungan tujuh penjuru membabitkan Khairy, Datuk R Ramanan (PH), Mohd Ghazali Md Hamin (Perikatan Nasional), Mohd Akmal Mohd Yusof (Pejuang) dan Ahmad Jufliz Faiza (Parti Rakyat Malaysia) serta dua calon bebas iaitu Syed Abdul Razak Syed Long Al Sagoff dan Nurhaslinda Basri.
Mengulas mengenai banjir di Kampung Melayu Subang dan Taman Setia Warisan di Sungai Buloh semalam, Khairy yang juga menteri kesihatan berkata terdapat keperluan menambah baik sistem tebatan atau mitigasi banjir di kawasan tersebut.
“Ramai boleh kata banjir adalah kesan perubahan iklim, tetapi saya tengok ada banyak kemudahan dan projek tebatan banjir mesti diperhebatkan. Ban yang menahan air sungai di Taman Setia Warisan tidak cukup panjang menyebabkan air melimpah ke kawasan perumahan.
“Jadi jika saya dipilih sebagai ahli Parlimen nanti, kena duduk sekali dengan kerajaan negeri, pihak berkuasa tempatan dan agensi kerajaan untuk kita buat pemetaan kawasan risiko tinggi dan kita akan cadangkan penyelesaian yang holistik,” katanya.
Dalam perkembangan lain, Khairy berkata Timbalan Presiden Umno Mohamad Hasan mempunyai potensi besar untuk menang di kerusi Parlimen Rembau.
Khairy yang pernah menyandang kerusi Rembau selama tiga penggal berkata Mohamad atau mesra disapa "Tok Mat" bukanlah wajah asing di kawasan itu.


KKM bentang RUU kawalan produk merokok di Dewan Rakyat hari ini

Kementerian Kesihatan (KKM) akan membentangkan Rang Undang-undang Kawalan Produk Merokok Demi Kesihatan Awam 2023 bagi bacaan kali pertama di Dewan Rakyat, hari ini.
Menurut Aturan Urusan Mesyuarat, ia akan dibentangkan Menteri Kesihatan Dr Zaliha Mustafa selepas sesi soal jawab.
Sebelum ini, pada 26 Mei lepas, Zaliha menyifatkan perkara itu kejayaan buat KKM apabila mendapat sokongan Kabinet untuk RUU tersebut dibentangkan.
Pada sesi taklimat bersama media 6 Jun pula, beliau berkata KKM telah memasukkan kesemua 23 cadangan pindaan terdahulu serta lima cadangan baharu dan  RUU itu disifatkan lebih komprehensif dan meliputi bukan sahaja rokok konvensional tetapi juga rokok alaf baharu termasuk elektronik serta rokok combustible.
Bagaimanapun, Zaliha berkata RUU itu masih mengekalkan peruntukan dasar generasi penamat (GEG), manakala perubahannya adalah pada cohort generasi yang lahir pada 1 Jan 2007 dan seterusnya.
Turut akan dibentangkan untuk bacaan kali pertama adalah Rang Undang-undang Pasaran Modal dan Perkhidmatan (Pindaan) 2023 oleh Kementerian Kewangan.
Sementara itu, antara yang menjadi tumpuan dalam sesi soal jawab hari ini adalah pertanyaan daripada Wan Azizah Wan Ismail (PH-Bandar Tun Razak) kepada Kementerian Pendidikan mengenai langkah untuk menangani isu buli khususnya dalam kalangan pelajar sekolah menengah yang menunjukkan peningkatan kes setiap tahun.
Muhammad Bakhtiar Wan Chik (PH-Balik Pulau) pula meminta KKM menjelaskan langkah untuk memupuk kesedaran kesihatan dalam kalangan rakyat yang masih berada di tahap rendah memandangkan Malaysia dikategorikan sebagai bukan negara sihat.
Turut tersenarai, soalan Wan Razali Wan Nor (PN-Kuantan) yang ingin tahu adakah Kementerian Perpaduan Negara terlibat dalam proses pemantauan dan suntingan drama dan filem bagi memastikan nilai kerukunan karya yang dihasilkan serta tidak menyentuh isu sensitif melibatkan kaum dan agama.
Persidangan Dewan Rakyat berlangsung selama 11 hari dan akan berakhir Khamis ini.


Bekalan air pulih di 73% kawasan

Bekalan air di 948 kawasan atau 73.37 % daripada 1,292 kawasan terlibat gangguan bekalan air tidak berjadual di tujuh wilayah sekitar Lembah Klang pulih sepenuhnya setakat 6.30 pagi ini.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata baki 344 kawasan masih dalam proses pemulihan.Wilayah Hulu Selangor adalah kawasan pertama mencatat peratusan pemulihan sepenuhya (100 %), diikuti Kuala Selangor (99.25 %); Petaling (91.78 %); Gombak (72.99 %); Kuala Langat (50 %); Kuala Lumpur (47.37 %); dan Klang/Shah Alam (38.42 %).“Sebanyak 71 kawasan di wilayah Kuala Lumpur, Gombak dan Klang/Shah Alam sepatutnya pulih tengah malam tadi, namun masih belum dapat dipulihkan.“Pengguna dinasihat supaya tidak menyimpan dan menggunakan air berlebihan bagi memastikan proses pemulihan di kawasan yang masih terjejas berjalan lancar dan mengikut jadual pelan pemulihan Air Selangor,” katanya dalam kenyataan di Kuala Lumpur, pagi ini.Beliau berkata, Air Selangor sedang berusaha menstabilkan sistem agihan bagi memulihkan kawasan terlibat.Ganguan bekalan air di sekitar Lembah Klang bermula sejak Khamis apabila Loji Rawatan Air (LRA) Sungai Selangor Fasa 1, Fasa 2, Fasa 3, dan Rantau Panjang dihenti tugas akibat pencemaran sumber air mentah.


BN dijangka kekalkan kuasa di Johor

Kempen Pilihan Raya Negeri (PRN) Johor melabuhkan tirainya malam tadi selepas dua minggu penamaan calon.Pada saat-saat akhir, jentera dan calon parti politik berada di “gear lima” tatkala suhu kempen semakin hangat.Meskipun deretan poster dan bendera di jalan raya dan kawasan perumahan tidak kurang meriahnya, suasana atau “mood” pilihan raya tidak begitu berkobar-kobar di kalangan pengundi.Tinjauan MalaysiaNow di program beberapa nama besar politik tanah air di kawasan luar bandar mendapati tidak ramai yang sanggup turun untuk berjumpa dengan mereka.Pada kebanyakan masa, ceramah dan program dihadiri kurang dari 100 orang.Faktor Covid-19 yang sedang mengganas dilihat antara sebab utama ramai masih takut-takut selain prosedur operasi standard (SOP) kementerian kesihatan yang agak ketat.Kempen Perikatan Nasional (PN) tertumpu kepada isu nasional seperti penyelewengan 1MDB, manakala Pakatan Harapan (PH) tertumpu kepada isu seperti kenaikan harga barang.Selain itu, PH juga memainkan isu pergaduhan antara Barisan Nasional (BN) dan PN yang masih berada dalam satu kerajaan persekutuan yang sama.BN memainkan sentimen kestabilan selain mengulang semula kegagalan PH dalam menunaikan janji semasa mentadbir kerajaan persekutuan.Sebelum ini, penganalisis mengatakan situasi di Johor tidak sama dengan Melaka ekoran jumlah pengundi dan kerusi yang jauh lebih banyak daripada Melaka.Selain itu, seramai 700,000 pengundi baru perlu difaktorkan dalam perkiraan undian kali ini.Rata-rata pemerhati menyatakan jumlah keluar undi dan undi luar bakal memainkan peranan dalam menentukan kemenangan satu-satu blok politik.Peratusan keluar undi yang rendah dijangka memanfaatkan BN.Suruhanjaya Pilihan Raya (SPR) pula memaklumkan, hanya 7,814 undi pos dikeluarkan berbanding 200,000 pekerja Malaysia di Singapura.Perpecahan pembangkangPRN Johor kali ini jelas menampakkan keretakan dalam PH apabila PKR memilih untuk bertanding atas logo sendiri.Menurut PKR yang diketuai Anwar Ibrahim, logo PH mempunyai kaitan dengan Dr Mahathir Mohamad walaupun parti itu turut bersama dalam kerajaan 22 bulan pimpinan bekas perdana menteri itu.Seorang pengundi Cina yang ditemui di kawasan Dewan Undangan Negeri (DUN) Sungai Balang, Miaw Wah, berkata penggunaan logo berlainan mungkin “backfire” kepada PKR kerana pengundi sudah diajar dan dibiasakan dengan logo PH.“Mereka yang tak berapa tahu mengenai politik tertanya-tanya mana logo PH? Saya terpaksa jelaskan bahawa logo PKR sudah ganti PH di kawasan ini.“Itu pengundi yang bertanya, kalau pengundi yang tidak ambil tahu dan tidak bertanya? Mereka tidak tahu,” katanya kepada MalaysiaNow.Selain itu kerjasama DAP dan Amanah dengan Muda tanpa membabitkan PKR juga dilihat sebagai janggal.PRN Johor juga lebih meriah dengan kehadiran Pejuang, Parti Bangsa Malaysia, Muda dan Warisan, namun ia dijangka memecahkan undi blok pembangkang.Ini dicerminkan dengan jelas apabila Muda bertembung dengan PKR di kerusi DUN Larkin.Selain itu, dalam kalangan DAP juga berlaku perpecahan antara kem pengerusi Johor, Liew Chin Tong dan Boo Cheng Hau yang mana dijangka memberi kesan kepada tahap sokongan orang Cina.Liew yang dianggap orang luar itu bertanding di kerusi Perling berdepan dengan Ketua Wanita MCA Pulai Tan Hiang Kee dan Naib Presiden Gerakan Koo Shiaw Lee.Perpecahan pembangkang itu antara subjek yang signifikan.Ini kerana di Melaka, BN yang hanya memperoleh 38% undi mampu membentuk kerajaan negeri dengan majoriti dua pertiga.Undi pembangkang ketika itu terpecah antara PH dan PN.Di Johor ia dijangka memberikan kesan yang sama.Penganalisis politik Mazlan Ali dari UTM berkata, sebahagian pengundi PH hilang disebabkan faktor Bersatu dan PAS.“Di Melaka dahulu menunjukkan begitu. Ada beberapa tempat yang PH kalah, PN mendapat undi yang agak signifikan, sedangkan undi Umno tidak bertambah. Ini menunjukkan bahawa PN menarik sebahagian undi yang dahulunya menyokong PH,” katanya kepada MalaysiaNow.Beberapa calon lompat juga dilihat akan mengalami nasib sama seperti di Melaka terutama di bertanding di kawasan yang disifatkan 50-50.“Mungkin sebahagian daripada undi itu adalah undi atas pagar. Mereka rasakan bahawa calon itu mungkin akan melompat semula.”Antara calon lompat parti pada PRN kali iialah Rasman Ithnain (Sedili), Alwiyah Talib (Endau) dan Chong Fat Full (Pemanis).Rasman dan Alwiyah melompat dari Umno ke Bersatu.Manakala Chong pula melompat dari PKR ke Bersatu.Kemenangan BNTimbalan Pengerusi BN, Mohamad Hassan menjangkakan gabungan itu mampu melepasi majoriti mudah dengan 29 kerusi dalam genggaman, iaitu tambahan 10 kerusi daripada yang dimenangi blok itu pada 2018.BN katanya perlu mendapatkan 38 kerusi untuk mentadbir negeri selatan itu tanpa perlu berunding dengan mana-mana pihak.Sebelum ini, BN di bawah pimpinan Menteri Besar Johor Hasni Mohamad membubarkan DUN pada Januari kerana menyatakan majoriti satu kerusi susulan kematian Adun Kempas, Osman Sapian adalah terlalu kecil.“BN sekarang parti pilihan la untuk menang tetapi nampaknya PN dilihat memberi cabaran juga di kawasan-kawasan Melayu.“Muhyiddin berkempen habis-habisan di kawasan Felda dan kampung-kampung ini.“Sedikit sebanyak bergantung juga kepada adakah PN mampu untuk menarik sejumlah undi Melayu yang besar? Sekiranya PN dapat menarik sekurang-kurangnya 35% atau 40% daripada undi Melayu, mungkin menyebabkan Umno menghadapi masalah di tempat-tempat yang peluangnya 50-50,” kata Mazlan.Dua nama yang berperang mulut bagi merebut undi Felda dan undi Melayu umumnya ialah Najib Razak dan Muhyiddin.Pertelingkahan kedua-dua bekas perdana menteri itu menghangatkan suasana kempen.Najib berbekalkan slogan “Bossku”manakala Muhyiddin menggunakan pengaruhnya selaku bekas perdana menteri dan menteri besar Johor.Jika ramalan ini terjadi dan BN kembali membentuk kerajaan negeri, maka blok pembangkang perlu memikirkan semula strategi mereka bagi mendepani gabungan itu pada Pilihan Raya Umum ke-15.


22.1% kanak-kanak lengkap divaksinasi, 42.6% terima dos pertama

Sebanyak 785,432 atau 22.1% kanak-kanak berumur lima hingga 11 tahun telah melengkapkan vaksinasi di bawah Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, sebanyak 1,511,678 atau 42.6% kanak-kanak dalam kumpulan sama telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,890,870 atau 92.9% telah lengkap vaksinasi manakala 2,989,453 dan 96.1% menerima sekurang-kurangnya satu dos vaksin.Sejumlah 16,024,957 individu dewasa atau 68.1% telah menerima dos penggalak manakala 22,965,989 atau 97.6% melengkapkan kedua-dua dos vaksin dan 23,242,458 (98.8%) menerima sekurang-kurangnya satu dos vaksin.Sebanyak 34,833 dos vaksin Covid-19 harian diberikan semalam melibatkan 7,805 dos pertama, 22,822 dos kedua dan 4,206 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,197,502.Sementara itu, menurut portal GitHub KKM hanya enam kematian akibat Covid-19 dilaporkan semalam dengan Selangor mencatatkan angka tertinggi iaitu tiga kes, manakala masing-masing satu kes di Johor, Melaka dan Pulau Pinang.


Tidak kesal tinggalkan BN, kata pemimpin Sarawak selepas PRN Johor

Naib Presiden Parti Pesaka Bumiputera Bersatu (PBB) Abdul Karim Rahman Hamzah hari ini menegaskan pemimpin Sarawak tidak menyesal meninggalkan Barisan Nasional (BN) di negeri itu, susulan gabungan itu mencatatkan satu lagi kemenangan pada pilihan raya negeri (PRN) di Johor.Bercakap kepada MalaysiaNow, beliau berkata sekiranya Gabungan Parti Sarawak (GPS) kekal bersama BN, negeri itu mungkin tidak dapat bersuara.“Keputusan untuk keluar adalah langkah bersama semua parti dalam BN Sarawak ketika itu,” katanya.“Ia adalah keputusan yang tepat.”Merujuk kemenangan besar GPS pada PRN Sarawak Disember lalu, beliau berkata ia adalah bukti penerimaan rakyat terhadap gabungan yang diketuai Premier Abang Johari Openg.“GPS memenangi 76 dari 82 kerusi yang ditandinginya,” katanya.“Jadi, tidak timbul isu kesal tinggalkan BN. Ia adalah keputusan yang baik.”GPS, terdiri daripada PBB, Parti Rakyat Sarawak, Parti Demokratik Progresif dan Parti Rakyat Bersatu Sarawak.Gabungan itu ditubuhkan pada 2018 berikutan kekalahan mengejut BN pada Pilihan Raya Umum Ke-14 (PRU14).Berhubung keputusan PRN Johor Sabtu lalu, Karim berkata mesej jelas dihantar kepada pemimpin politik.“Tahniah kepada BN atas kemenangan yang memberangsangkan,” tambahnya.“Pemenang dan yang kalah perlu melakukan bedah siasat untuk mengenal pasti apa yang menyebabkan mereka menang besar dan kalah besar.”Namun begitu, beliau berkata masih sukar untuk mengatakan sama ada BN boleh melakar kemenangan serupa pada PRU15.“Bagaimana hasil keputusan PRU itu adalah bergantung kepada bagaimana parti politik dan pemimpin mereka menyesuaikan diri,” katanya.Tambahnya, kemenangan BN sebahagiannya adalah disebabkan apa yang disifatkan sebagai keangkuhan di pihak Pakatan Harapan (PH) dan ketidakmampuan gabungan pembangkang itu untuk menunjukkan ia boleh mentadbir dengan baik.BN memenangi 40 dari 56 kerusi Dewan Undangan Negeri Johor pada Sabtu lalu.PH yang sebelum ini memegang 27 kerusi hanya mampu memenangi 11 kerusi manakala PKR yang bertanding di bawah logo sendiri hanya memperolehi satu kerusi.Sementara itu, Perikatan Nasional diketuai Muhyiddin Yassin menang tiga kerusi DUN.


Mahkamah tolak permohonan Puad Zarkashi ketepi injunksi diperoleh Muhyiddin

Mahkamah Tinggi hari ini menolak permohonan Mohd Puad Zarkashi untuk mengetepikan injunksi interim sebelah pihak (ex-parte) bagi menghalang beliau daripada menerbitkan semula kenyataan yang didakwa berbaur fitnah di laman Facebooknya berhubung perintah kuarantin membabitkan bekas perdana menteri Muhyiddin Yassin.Hakim Mohd Firuz Jaffril turut menolak permohonan Muhyiddin untuk melanjutkan injunksi diperoleh beliau pada 1 Mac sementara menunggu pelupusan saman fitnahnya terhadap Puad yang juga ahli Majlis Tertinggi Umno.Beliau berkata mahkamah mendapati bahawa tidak ada keperluan untuk memutuskan kedua-dua permohonan kerana ia telah luput memandangkan Mohd Puad sudahpun mematuhi perintah injunksi interim ex-parte sebelum ini dengan mengeluarkan kenyataan terbabit, yang menjadi punca tindakan perundangan itu diambil oleh Muhyiddin.Mohd Firuz kemudian menetapkan 9 Disember sebagai pengurusan kes.Peguam DP Naban dan Rosli Dahlan mewakili Muhyiddin manakala G. Rajasingam dan Shahrul Fazli Kamarulzaman hadir bagi pihak Mohd Puad.Muhyiddin memohon perintah injunksi interim bagi menghalang Puad, ejen, wakil atau sesiapa daripada menerbitkan semula, membuat hantaran dan berkongsi kenyataan yang didakwa berbaur fitnah di laman Facebook Puad.Menerusi writ saman yang difailkan dalam kapasiti peribadi, Muhyiddin mendakwa pada 8 Februari lepas, Puad telah menerbitkan satu hantaran di laman Facebook di bawah nama “Dr Puad Zarkashi” dengan tajuk “Kuarantin pun ada dua darjat?”Beliau mendakwa hantaran itu boleh diakses oleh pengguna internet di seluruh dunia dan telah menerima 1,200 reaksi, 215 komen dan 182 perkongsian.Katanya hantaran itu merujuk kepada “PM” yang merupakan singkatan kepada perdana menteri dan mengandungi kenyataan tidak benar, tidak wajar, tidak berasas dan jahat serta memfitnah beliau.Muhyiddin mendakwa kenyataan itu membawa maksud bahawa beliau dan rombongannya enggan menjalani kuarantin selama 10 hari selepas mereka pulang dari lawatan rasmi ke Jakarta, Indonesia.


Mahkamah dengar permohonan Zahid dapatkan rakaman percakapan saksi April depan

Mahkamah Tinggi hari ini menetapkan 8 April untuk pendengaran permohonan bekas timbalan perdana menteri Ahmad Zahid Hamidi, bagi mendapatkan rakaman percakapan 18 saksi daripada Suruhanjaya Pencegahan Rasuah Malaysia (SPRM), dalam perbicaraan kes membabitkan dana Yayasan Akalbudi.Perkara itu dimaklumkan peguam Hamidi Mohd Noh yang mewakili Zahid ketika ditemui pemberita, selepas prosiding pengurusan kes di hadapan hakim Collin Lawrence Sequerah yang turut dihadiri timbalan pendakwa raya Raja Rozela Raja Toran.Hamidi berkata permohonan untuk mendapatkan rakaman percakapan saksi-saksi yang ditawarkan pihak pendakwaan itu, difailkan pada 18 Februari lepas.“Mahkamah juga mengarahkan pihak pemohon (Zahid) memfailkan hujahan sebelum atau pada 30 Mac ini,” katanya.Pada 24 Januari lalu, mahkamah memerintahkan Zahid membela diri atas 47 pertuduhan pecah amanah (CBT), rasuah dan pengubahan wang haram melibatkan dana Yayasan Akalbudi selepas mendapati pendakwaan berjaya membuktikan kes prima facie.Mahkamah menetapkan 39 hari untuk mendengar kes pembelaan, bermula 26 hingga 28 April, 23 hingga 26 Mei, 27-30 Jun, 4-7 Julai, 22, 23, 29 dan 30 Ogos, 19-22, 26-29 September, 17-20 dan 31 Oktober serta 1-3 dan 7-10 November.Pihak pembelaan akan memanggil kira-kira 20 saksi untuk memberi keterangan.Ahli Parlimen Bagan Datuk itu yang memegang jawatan timbalan perdana menteri dari 2015 hingga 2018, memilih untuk memberi keterangan secara bersumpah dari tempat saksi dan pendakwaan berpeluang menyoalnya semasa pemeriksaan balas.Zahid, 69, berdepan 47 pertuduhan dengan 12 daripadanya melibatkan CBT, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.Zahid juga berdepan dengan 40 pertuduhan di Mahkamah Tinggi Shah Alam, menerima rasuah daripada sebuah syarikat berhubung sistem visa luar negara.


Sebanyak 1,555 kes baru Covid-19 dikesan hari ini, menjadikan angka keseluruhan penularan dalam negara berjumlah 304,135 kata Ketua Pengarah Kesihatan Dr Noor Hisham Abdullah.Katanya, sebanyak 2,528 pesakit pulih dan dibenarkan pulang, menjadikan jumlah keseluruhan angka sembuh sebanyak 278,431 kes.Kes aktif dengan kebolehjangkitan pula kini berjumlah 25,542.“Daripada jumlah itu 204 pesakit ditempatkan di Unit Rawatan Rapi termasuk 96 memerlukan bantuan alat pernafasan,” katanya.Noor Hisham turut memaklumkan terdapat 6 lagi kematian, menjadikan jumlah mangsa yang maut meningkat kepada 1,141 orang.


Fifa tarik balik hak Peru sebagai penganjur Piala Dunia B-17

Fifa pada Isnin mengumumkan menarik balik hak Peru sebagai tuan rumah kejohanan bola sepak Piala Dunia Bawah 17 Tahun selepas negara itu gagal menyiapkan infrastruktur yang diperlukan untuk kejohanan itu.
Keputusan berkenaan dibuat selepas badan induk bola sepak itu mengadakan perbincangan dengan Persekutuan Bola Sepak Peru.
Bagaimanapun, kejohanan itu kekal akan diadakan dari 10 November hingga 2 Disember 2023, lapor Xinhua.
"Biro Majlis Fifa akan melantik tuan rumah baharu dalam masa terdekat," menurut badan bola sepak dunia itu.
Menurut Fifa, Peru tidak mempunyai masa yang mencukupi untuk mendapatkan pelaburan dan menyiapkan kerja yang diperlukan sebelum kejohanan bermula.


Malaysia capai 68% populasi dewasa lengkap suntikan vaksin Covid-19

Sebanyak 68% atau 15,926,601 individu daripada populasi dewasa di negara ini telah melengkapkan suntikan vaksin Covid-19 setakat semalam, menurut Jawatankuasa Khas Jaminan Akses Bekalan Vaksin Covid-19 (JKJAV).JKJAV menerusi perkongsian infografik di laman Twitter rasminya hari ini, memaklumkan 36,431,562 dos vaksin Covid-19 diberikan menerusi Program Imunisasi Covid-19 Kebangsaan (PICK), termasuk vaksin dos tunggal dan dua dos.Menurut JKJAV, 20,543,016 individu di negara ini menerima sekurang-kurangnya satu dos termasuk penerima vaksin dos tunggal CanSino.Sementara itu, vaksinasi harian semalam merekodkan 289,958 dos dengan 136,177 daripadanya merupakan dos pertama daripada vaksin dua dos manakala 153,841 adalah dos lengkap.PICK dilancar pada 24 Februari lepas bagi memberi vaksinasi untuk membendung pandemik Covid-19 di seluruh negara.


WHO luluskan penggunaan kecemasan vaksin Sinovac

Pertubuhan Kesihatan Sedunia (WHO) pada Selasa meluluskan penggunaan kecemasan vaksin Covid-19 CoronaVac yang dihasilkan syarikat biofarmaseutikal China, Sinovac Biotech Ltd.Ketua Pengarah WHO Tedros Adhanom Ghebreyesus dalam satu sidang media berkata, vaksin Sinovac terbukti selamat, berkesan dan mempunyai kualiti terjamin.Vaksin itu mudah disimpan dan sesuai digunakan dalam apa jua keadaan persekitaran.WHO mencadangkan CoronaVac digunakan untuk golongan berusia 18 tahun dan ke atas.Walaupun data ujian klinikal vaksin CoronaVac bagi golongan berusia 60 tahun dan ke atas masih sedikit, namun WHO tidak menetapkan had usia penerima suntikan berikutan sifat vaksin yang bertindak sebagai pelindung untuk warga emas.Sementara itu, Naib Ketua Pengarah WHO Mariangela Simao dalam kenyataannya berkata masyarakat antarabangsa memerlukan lebih banyak jenis vaksin Covid-19 untuk mengatasi agihan yang tidak seimbang.WHO turut menggesa syarikat pengeluar vaksin menyertai Kemudahan Akses Global Vaksin Covid-19 (Covax) yang diterajui badan dunia itu serta berkongsi ilmu dan data untuk memberikan sumbangan bagi membendung penularan pandemik Covid-19.CoronaVac merupakan vaksin kedua yang dihasilkan China selepas vaksin Sinopharm.


3,321 kes sembuh tertinggi direkodkan, 9 lagi kematian

Sebanyak 2,295 kes baru Covid-19 dikesan hari ini termasuk sembilan jangkitan import, menjadikan angka keseluruhan penularan dalam negara berjumlah 117,373 kata Ketua Pengarah Kesihatan Dr Noor Hisham Abdullah.Katanya, sebanyak 3,321 pesakit pulih dan dibenarkan pulang, menjadikan jumlah keseluruhan angka sembuh 94,492 kes atau 80.5%.“Selangor melaporkan kes harian tertinggi iaitu sebanyak 638 kes atau 27.8%.“Ini diikuti Johor sebanyak 580 kes (25.3%) dan Pulau Pinang 288 kes (12.5%),” katanya dalam satu kenyataan.Katanya, kes aktif dengan kebolehjangkitan pula berjumlah 22,398.“Daripada jumlah itu 125 pesakit di tempatkan di Unit Rawatan Rapi termasuk 51 memerlukan bantuan alat pernafasan,” katanya.Dukacita dimaklumkan terdapat sembilan lagi kematian dilaporkan, menjadikan jumlah mangsa yang maut meningkat kepada 483 orang.“Dua kes kematian masing-masing dilaporkan di Kuala Lumpur, Selangor dan Negeri Sembilan manakala satu kes dilaporkan di Perak, Sabah serta Kelantan,” katanya.Noor Hisham berkata terdapat sembilan lagi kluster baru dikesan dengan masing dua dilaporkan di Selangor (Kluster Tapak Bina Casuarina dan Kluster Renggam) dan di Johor (Kluster Harum dan Kluster Dewani).Sementara itu, masing-masing satu di Sabah (Kluster Batu Lapan), Negeri Sembilan (Kluster Jalan BBN), Kelantan (Kluster Belukar), Terengganu (Kluster Kolam Permai) dan Sawarak (Kluster Mador).


Malaysia catat 2,500 kes baru Covid-19

Malaysia mencatat 2,500 kes baru hari ini menjadikan kes keseluruhan Covid-19 meningkat sebanyak 417,512 kes.Selangor mencatat angka tertinggi kes harian sebanyak 637 disusuli Kelantan (401), Sarawak (356), Johor (205), dan Kuala Lumpur (200).Hanya Putrajaya (3) sahaja yang mencatatkan kes satu digit hari ini.Sementara Labuan dan Perlis tidak mencatatkan sebarang kes hari iniNegara juga mencatat sebanyak 2,068 kes sembuh menjadikan jumlah keseluruhan kes sembuh meningkat kepada 385,208.Kes aktif dengan kebolehjangkitan pula kini berjumlah 30,753.Dalam pada itu, 352 pesakit ditempatkan di Unit Rawatan Rapi termasuk 186 orang memerlukan bantuan alat pernafasan.Malaysia turut mencatat 18 lagi korban akibat Covid-19, menjadikan jumlah mangsa yang maut meningkat kepada 1,551.


MetMalaysia keluar amaran hujan lebat berterusan di Johor, Pahang, Sarawak hingga esok

Jabatan Meteorologi Malaysia (MetMalaysia) hari ini mengeluarkan amaran hujan lebat berterusan (Buruk) yang dijangka berlaku di Sarawak iaitu di Kuching, Serian, Samarahan, Sri Aman dan Betong (Pusa and Betong) sehingga esok (6 Mac).
MetMalaysia juga pada 10.35 pagi ini mengeluarkan amaran hujan berterusan (Waspada) yang dijangka berlaku di Betong (Saratok dan Kabong), Sarikei, Sibu (Sibu  dan Kanowit) dan Mukah (Tanjung Manis, Daro dan Matu) di Sarawak, juga sehingga esok.
Sementara itu amaran hujan berterusan (Waspada) itu juga dikeluarkan bagi kawasan di Pahang (Kuantan, Pekan dan Rompin) dan Johor (Kluang, Mersing dan Kota Tinggi).


Mahkamah Persekutuan tangguh keputusan berhubung siasatan SPRM terhadap hakim Nazlan

Mahkamah Persekutuan hari ini menangguhkan keputusan berhubung dua persoalan perlembagaan iaitu sama ada Suruhanjaya Pencegahan Rasuah Malaysia (SPRM) mempunyai kuasa untuk menyiasat hakim Mohd Nazlan Mohd Ghazali.
Ketua Hakim Negara Tengku Maimun Tuan Mat, yang mempengerusikan panel tujuh hakim, berkata mereka memerlukan masa untuk membincangkan perkara itu.
Turut bersidang hakim besar Sabah dan Sarawak Amar Abang Iskandar Abang Hashim serta hakim-hakim Mahkamah Persekutuan Nallini Pathmanathan, Vernon Ong Lam Kiat, Harmindar Singh Dhaliwal, Rhodzariah Bujang dan Mohamad Zabidin Mohd Diah, yang mendengar hujah kedua-dua pihak pada prosiding yang berlangsung secara dalam talian.
Tiga peguam iaitu Haris Fathillah Mohamed Ibrahim, Nur Ain Mustapa dan Sreekant Pillai memohon mahkamah memutuskan dua persoalan undang-undang iaitu sama ada agensi siasatan jenayah hanya dibenarkan menyiasat hakim Mahkamah Tinggi, Mahkamah Rayuan dan Mahkamah Persekutuan yang telah digantung tugas.
Persoalan kedua ialah sama ada pendakwa raya mempunyai bidang kuasa untuk memulakan atau menjalankan prosiding bagi kesalahan terhadap hakim yang sedang berkhidmat di ketiga-tiga mahkamah.
Peguam terbabit telah memfailkan saman terhadap Ketua Pesuruhjaya SPRM Azam Baki, SPRM dan Kerajaan susulan tindakan agensi itu membuka kertas siasatan ke atas hakim Mahkamah Rayuan Mohd Nazlan Ghazali selepas satu laporan dibuat berhubung dakwaan terdapat sejumlah wang yang tidak dapat dijelaskan di dalam akaun bank Mohd Nazlan iaitu lebih RM1 juta.
Mereka memohon deklarasi bahawa siasatan SPRM ke atas Nazlan adalah tidak berperlembagaan.
Nazlan adalah hakim perbicaraan yang mensabitkan dan menjatuhkan hukuman penjara 12 tahun serta denda RM210 juta ke atas bekas perdana menteri Najib Razak bagi tujuh kesalahan rasuah membabitkan dana RM42 juta milik SRC International Sdn Bhd pada 28 Julai 2020.
Pada prosiding hari ini, Malik Imtiaz Sarwar yang mewakili ketiga-tiga peguam, berhujah bahawa tindakan SPRM menghebahkan siasatan terhadap Mohd Nazlan tidak pernah berlaku sebelum ini.
"Kesemua peristiwa itu boleh dianggap sebagai serangan ke atas badan kehakiman meskipun jika ia tidak disengajakan," katanya.
Malik juga berkata para hakim akan terdedah kepada komplot memalukan agensi siasatan jenayah dan berpotensi didakwa meskipun mereka tidak melakukan kesalahan.
Beliau berkata siasatan agensi seperti SPRM, yang terletak di bawah Cabang Eksekutif, terhadap seorang hakim mahkamah atasan yang sedang berkhidmat, boleh dianggap sebagai siasatan ke atas badan kehakiman secara keseluruhan.
"Ia akan menjejaskan kebebasan kehakiman dan merosakkan keyakinan awam terhadap badan kehakiman," katanya sambil menambah mekanisme khusus bagi menangani salah laku kehakiman yang bertujuan memastikan keyakinan awam terhadap badan kehakiman telah diperuntuk di bawah Perkara 125 Perlembagaan Persekutuan.
“Mekanisme ini membabitkan pendengaran di hadapan sebuah tribunal yang diwujudkan oleh Yang di-Pertuan Agong atau Jawatankuasa Etika Hakim (JEC),” katanya sambil menambah tribunal dan JEC terbabit adalah bebas daripada cabang eksekutif serta legislatif.
Malik berkata langkah memberikan kebebasan dan kuasa tanpa syarat kepada agensi siasatan jenayah untuk menyiasat para hakim akan menimbulkan tanggapan bahawa cabang Eksekutif, melalui badan terbabit, boleh mengenakan tekanan ke atas badan kehakiman bagi tujuan kolateral.
Peguam Kanan Persekutuan Liew Horng Bin, yang mewakili Azam, SPRM dan kerajaan, pula berhujah cadangan pemohon bahawa tiada siasatan serta pendakwaan jenayah boleh dilakukan sehingga atau selepas seorang hakim yang sedang berkhidmat digantung tugas adalah cacat.
Beliau berkata tiada sebarang peruntukan dalam Perlembagaan Persekutuan yang menghalang hakim yang sedang berkhidmat atau telah bersara daripada disiasat.
"Jika inilah hujah mereka maka seorang ahli Parlimen atau perdana menteri boleh menggunakannya untuk mempertikai sebarang siasatan terhadap mereka,” katanya.
Liew juga berkata ketua hakim negara boleh dilihat memainkan peranan sebagai penyiasat, pendakwa dan hakim jika beliau perlu memutuskan sama ada satu representasi perlu dikemukakan kepada Yang di-Pertuan Agong bagi pelantikan tribunal dan penggantungan seseorang hakim yang sedang berkhidmat untuk memberi laluan kepada siasatan serta pendakwaan jenayah.
Beliau menggesa mahkamah agar mengambil notis kehakiman bahawa dua bekas Ketua Hakim Negara iaitu Eusoff Chin dan Ahmad Fairuz Sheikh Abdul Halim telah disiasat oleh Badan Pencegah Rasuah ketika mereka masih berkhidmat.


Apa lagi Dr Mahathir mahu?

Sekitar 15 orang individu memenuhi bilik mesyuarat pada petang Ramadan lalu. Mereka adalah individu yang mewakili diri dalam bidang, disiplin serta profesion masing-masing.Ada daripada mereka itu pakar dan ahli akademik, pemain industri, NGO dan saya, satu-satunya ahli Pejuang dalam kumpulan itu.Dr Mahathir Mohamad merumuskan pelbagai sudut pandang, komen dan saranan kumpulan hari itu dengan memberi gambaran sejelas mungkin mengenai cabaran dan masa depan Malaysia berdasarkan perkembangan hari ini.Sinopsis beliau mengenai isu ini jelas; masalah orang Melayu adalah masalah negara, bukan masalah perkauman.Kerana Melayu bukan sahaja penduduk peribumi, tetapi Melayu adalah kaum majoriti bagi populasi rakyat Malaysia.Memilih kekal berprinsipSejarah dan demografi ini menjadikan orang Melayu sebagai teras kekuatan dan kestabilan negara. Survival Melayu akan menentukan kestabilan politik dan ekonomi negara.Hanya negara yang stabil sahaja rukun-rukun sosial dapat dijalankan meliputi prinsip-prinsip keadilan, integriti dan lain-lain.Untuk hujah ini Dr Mahathir menjelaskan mengapa beliau bertegas mahu terus memegang prinsip (tagline Pejuang : Kekal berprinsip – bukan hidup Melayu) untuk memerangi rasuah dari atas hingga ke akar umbinya.Beliau berusaha menjelaskan persoalan-persoalan tersembunyi disebalik permasalahan permukaan.Umum bercakap tentang rasuah, bercakap tentang pematuhan undang-undang, kecekapan sistem hinggalah persoalan pemantauan dan perlaksanaan undang-undang.Melayu dan tanahNamun, persoalan ini hanya berpusing-pusing dipermukaan sahaja, ia tidak mampu menyentuh dan mengubah sikap dan mentaliti orang Melayu tentang “nilai” yang tidak ketara, yang menjadi teras untuk apa jua perubahan.Beliau memberikan satu senario bagaimana sikap orang Melayu pada pemilikan tanah.Orang Melayu terkenal suka menjual tanah daripada membangun atau memajukankannya, sama ada secara sendirian atau kerjasama.Semakin banyak berlaku, orang Melayu yang mewarisi tanah yang kurang dari lima ekar, menjual tanahnya kepada bangsa lain kerana tidak sanggup berusaha membangunkan tanahnya sendiri.Selain dari faktor itu, wujud lagi faktor lain iaitu tarikan untuk mendapatkan wang dengan cara yang mudah dan pantas iaitu dengan menjualnya.Wang yang diperolehi ini, tidak kekal lama kerana ia bukan diperolehi dari penghasilan produktiviti dari tanah tersebut.Orang-orang Melayu yang memiliki tanah bersaiz kecil ini ramai.Jika seorang menjual tiga ekar tanah, bayangkan jika ada 20 atau 100 lagi orang Melayu yang memiliki saiz tanah yang hampir sama, turut menjualnya atas sebab yang serupa.Sikap ini dimanfaatkan oleh pengumpul kekayaan dari kaum lain. Hari ini kita lihat pembangunan perumahan yang asalnya tanah kampung kini menjadi sebuah bandar.Sungguhpun kita melihat ini sebagai suatu kemajuan, namun jika diteliti kembali, benarkah kemajuan ini menguntungkan kaum majoriti negara ini.Kampung yang kini menjadi bandar baru, terbina banyak rumah. Tetapi rumah-rumah baru ini tidak mampu dimiliki oleh kebanyakan orang Melayu.Ini mendorong orang Melayu keluar dan kembali hidup di luar bandar.Suara politik MelayuNatijahnya, Melayu menjadi kumpulan minoriti di bandar, yang tersisa hanya Melayu miskin bandar yang tidak ada pilihan lain.Dan kawasan-kawasan bandar baru ini berpotensi untuk diracik-racik menjadi DUN atau Parlimen baharu (tambahan) yang mana DUN atau Parlimen baru ini, akan mengecilkan peluang calon Melayu untuk menang jika bertanding di kawasan bandar.Perkembangan ini akan menjadikan nisbah kerusi Melayu tidak seimbang berdasarkan jumlah populasi kaum dalam negara secara keseluruhan.Ketidakseimbangan nisbah kerusi ini akan menyebabkan terhakisnya apa yang disebut sebagai “suara dan kuasa politik Melayu” di Parlimen atau Dewan Negeri.Keadaan ini juga boleh menyebabkan kembali berlakunya ketidakseimbangan ekonomi antara kaum majoriti dengan golongan minoriti di Malaysia sepertimana era 50-60an dahulu, kita tidak mahu sejarah kelam itu berulang kembali.Semua masalah ini bermula kerana sikap dan mentaliti yang telah korup.Budaya korup ini bermula diperingkat elit kuasa, telah turun ke akar umbi di peringkat daerah, institusi kampung dan keluarga.Semua mahu wang dengan cara mudah dan akhirnya mencari jalan pintas dengan menjual segala yang mereka miliki termasuk harga diri.Kumpulan kleptokrasi mengambil kesempatan menggunakan kelemahan orang Melayu ini dengan menyalahkan kaum lain, agar orang Melayu terus menyokong mereka untuk kekal berkuasa dan menjarah harta negara.Orang Melayu akan terus dipergunakan hingga mereka tidak ada kesanggupan lagi untuk melawan korupsi. Apabila Melayu gagal, agama dan budaya akan ditindas.Bagi saya Dr Mahathir hanya mahu Melayu menjadi kuat, kerana dengan Melayu yang kuat sahajalah, maka korupsi dapat dibenteras dan kestabilan serta keadilan ekonomi dan politik dapat ditegakkan.Mahdzir Ibrahim adalah ahli Pejuang.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


UKSB beri RM1.3 juta kepada Muhyiddin, kata bekas pengurus

Seorang saksi memberitahu Mahkamah Tinggi Shah Alam bahawa Ultra Kirana Sdn Bhd (UKSB) memberi dana sebanyak RM1.3 juta kepada Muhyiddin Yassin pada 2018.Bekas pengurus pentadbiran UKSB David Tan Siong Sun, 47, berkata demikian semasa pemeriksaan balas oleh peguam Ahmad Zaidi Zainal yang mewakili Ahmad Zahid Hamidi, ketika lejar syarikat tersebut dirujuk kepadanya semasa perbicaraan kes rasuah bekas timbalan perdana menteri itu berhubung projek visa luar negara (VLN) hari ini.Ketika ditanya Zaidi, siapakah “TSM” yang tercatat di dalam lejar tersebut, saksi itu menjawab, “Tan Sri Muhyiddin”.Saksi ke-17 itu kemudian memberitahu mahkamah bahawa dana itu dibayar secara tunai kepada Muhyiddin pada 4 Jun, 4 Julai dan 23 Ogos 2018.“Pada 4 Jun 2018 sebanyak RM300,000; 4 Julai 2018 sebanyak RM500,000 dan 23 Ogos 2018 RM500,000,” katanya.Tan turut bersetuju dengan Zaidi bahawa pada 2018, Muhyiddin ialah menteri dalam negeri selepas Zahid selain mengesahkan projek UKSB (VLN) masih di bawah KDN.Zaidi: Mengenai TSM, pembayaran dibuat berhubung VLN, untuk kerajaan pada masa itu?Tan: Ya, kerajaan pada masa itu.Selain Muhyiddin antara ahli politik lain yang disebut-sebut sepanjang prosiding hari ini ialah Khairy Jamaluddin, Reezal Merican Naina Merican, Hishammuddin Hussein, Mohd Shafie Apdal dan Anifah Aman.Nama-nama ahli politik itu terdapat di dalam lejar UKSB dan Laporan Analisis kes Cawangan Forensik dan Teknologi Suruhanjaya Pencegarah Rasuah Malaysia (SPRM).Saksi itu turut mengesahkan berdasarkan catatan lejar itu, UKSB memberi Khairy dana keseluruhan sebanyak RM3.7 juta manakala Reezal, berdasarkan laporan forensik SPRM, antara RM200,000 dan RM300,000.Ditanya Zaidi lagi, sama ada Reezal ialah timbalan menteri luar pada masa itu, saksi itu menjawab, “Saya tidak pasti”.Tan juga bersetuju dengan peguam itu bahawa “MOR” dan “FM” di dalam lejar tersebut merujuk kepada “minister of rural” (menteri luar bandar) iaitu Shafie dan “foreign minister” (Menteri Luar) iaitu Anifah.Zaidi: Sebahagian besar pembayaran itu adalah sumbangan politik?Tan: Ya betul.Zaidi: Sudah tentu, kepada Zahid itu sumbangan politik?Tan: Ya betul.Sementara itu, saksi tersebut tidak bersetuju dengan cadangan peguam Hisyam Teh Poh Teik yang turut mewakili Zahid bahawa beliau bersama dua pengarah UKSB, Harry Lee Vui Khiun dan Wan Quoris Shah Wan Abdul Ghani bersubahat melakukan jenayah, pengubahan wang haram, rasuah dan pecah amanah.Zahid, 69, menghadapi 33 pertuduhan menerima rasuah berjumlah S$13.56 juta daripada UKSB untuk dirinya sebagai menteri dalam negeri bagi menyambung kontrak syarikat itu sebagai pengendali perkhidmatan pusat sehenti (OSC) di China dan sistem visa luar negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.Bagi tujuh lagi pertuduhan, dia didakwa memperoleh untuk dirinya S$1,150,000, RM3 juta, €15,000 Swiss Franc dan AS$15,000 daripada syarikat yang sama yang mempunyai kaitan rasmi dengan tugas rasminya.Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.Perbicaraan di hadapan hakim Mohd Yazid Mustafa bersambung 25 Julai.


Muhyiddin pengerusikan mesyuarat khas Kabinet

Perdana Menteri Muhyiddin Yassin hari ini mengadakan mesyuarat khas bersama Jemaah Menteri di bangunan Perdana Putra, susulan titah Yang di-Pertuan Agong Sultan Abdullah Sultan Ahmad Shah semalam yang menyatakan tiada keperluan untuk mengisytiharkan darurat di negara ini.Muhyiddin tiba di Perdana Putra pada kira-kira 9.20 pagi bagi memulakan tugas hariannya, sebelum mempengerusikan mesyuarat berkenaan pada pukul 11.30 pagi.Sebelum mesyuarat bersama menteri-menteri Kabinet itu, Muhyiddin dipercayai turut mengadakan pertemuan bersama Presiden PAS Abdul Hadi Awang dan Presiden MIC S A Vigneswaran.Kenderaan yang membawa Hadi dan Vigneswaran dilihat memasuki perkarangan Perdana Putra, kira-kira 10 minit selepas Muhyiddin tiba, dan mereka dilihat meninggalkan bangunan Perdana Putra pada kira-kira 11.30 pagi.Usaha pihak media mendapatkan reaksi dua pemimpin tersebut berhubung kehadiran mereka di Perdana Putra bagaimanapun tidak berjaya kerana kedua-duanya tidak memberhentikan kenderaan mereka.Kenderaan yang membawa menteri-menteri Kabinet dilihat memasuki Perdana Putra menghadiri mesyuarat khas itu antaranya Menteri Dalam Negeri Hamzah Zainuddin, Menteri Komunikasi dan Multimedia Saifuddin Abdullah, Menteri Perpaduan Halimah Mohamed Sadique, Menteri Luar Hishammuddin Hussein dan Menteri Pendidikan Radzi Jidin.Turut kelihatan Peguam Negara Idrus Harun.Yang di-Pertuan Agong menerusi kenyataan yang dikeluarkan Istana Negara semalam bertitah tiada keperluan untuk darurat diisytiharkan di negara ini dan menyeru rakyat, tanpa mengira latar belakang dan fahaman politik, mengenepikan segala perbezaan dan perbalahan untuk bersatu padu serta bersatu hati, memainkan peranan membantu kerajaan dan pihak berkuasa membendung wabak Covid-19 demi keselamatan diri dan kesejahteraan negara.Usaha pihak media mendapatkan reaksi dua pemimpin tersebut berhubung kehadiran mereka di Perdana Putra bagaimanapun tidak berjaya kerana kedua-duanya tidak memberhentikan kenderaan mereka.Muhyiddin dalam satu kenyataan semalam berkata jemaah menteri mengambil maklum titah Seri Paduka itu dan Jemaah Menteri akan berbincang dengan lebih lanjut berhubung titah itu.Perdana menteri turut menjunjung kasih atas kepercayaan Seri Paduka kepada kerajaan pimpinannya serta menyambut baik nasihat supaya kestabilan kerajaan tidak diganggu-gugat.Muhyiddin juga menyatakan keutamaan Jemaah Menteri dan kerajaan sekarang adalah untuk melindungi rakyat daripada wabak COVID-19.Raja-Raja Melayu mengadakan perbincangan khas hampir tiga jam di Istana Negara semalam bagi meneliti cadangan-cadangan yang dikemukakan Muhyiddin bersama beberapa menteri Kabinet ketika menghadap Yang di-Pertuan Agong di Istana Abdul Aziz, Kuantan, Jumaat lepas.Semalam, turut dilaporkan Perdana Menteri dijadualkan mengadakan mesyuarat bersama menteri-menteri besar dan ketua-ketua menteri hari ini, bagaimanapun ia kemudiannya dibatalkan.


Singapura kesan dua kes import positif varian Omicron

Singapura mengesan dua kes import Covid-19 yang disahkan positif ujian pertama awal varian Omicron, menurut kementerian kesihatan (MOH) republik itu.MOH berkata kedua-dua kes dikuarantin sebaik tiba di Singapura pada 1 Disember, dan tidak berinteraksi dalam komuniti.“Pada masa ini tiada bukti penularan komuniti daripada kes-kes ini,” katanya dalam satu kenyataan.Kementerian itu berkata kes-kes itu kini semakin pulih di wad pengasingan di Pusat Penyakit Berjangkit Nasional (NCID).“Kedua-duanya telah lengkap divaksin, dan mempunyai simptom tidak ketara batuk dan tekak gatal,” katanya.MOH berkata kedua-dua mereka dengan jangkitan itu tiba dari Johannesburg dengan menaiki pesawat SQ479 pada 1 Disember.Dilabel sebagai Kes 271487,  kes pertama ialah seorang lelaki penduduk tetap Singapura berusia 44 tahun yang tiba di Singapura dari Mozambique, dengan transit melalui Johannesburg.Ujian pra-berlepasnya di Mozambique pada 29 November adalah negatif Covid-19, kata kenyataan itu.Sementara itu, kes kedua yang dilabel sebagai Kes 271598 ialah seorang wanita warga Singapura berusia 41 tahun yang tiba di Singapura dari Afrika Selatan. Ujian pra-berlepasnya di Johannesburg pada 29 November adalah negatif Covid-19, kata MOH.“Sebaik tiba di Singapura, mereka menjalani ujian tindak balas rantai polimerase (PCR), dan segera dihantar ke kemudahan khusus untuk notis duduk rumah (SHN) dan diasingkan sementara menunggu keputusan ujian,” kata MOH.Selepas pengesahan jangkitan varian Omicron, kementerian berkata mereka dihantar ke NCID.MOH menyatakan pengesanan kontak sedang dijalankan.“Semua 19 penumpang lain yang berada dalam penerbangan yang sama sudah disahkan negatif untuk jangkitan Covid-19 dan dikuarantin di bawah SHN dan bergantung kepada keputusan ujian PCR mereka,” kata kenyataan itu.Pemulihan atau kuarantin rumah tidak akan terpakai bagi kes itu, kata KKM.


Faktor luar punca utama ringgit merosot, kata pakar ekonomi

Kejatuhan prestasi nilai ringgit berbanding dolar Amerika Syarikat (AS) dilihat berpunca daripada faktor luaran seperti kenaikan kadar faedah yang tinggi oleh Rizab Persekutuan AS (Fed AS) dan bukannya disebabkan Malaysia mempunyai asas ekonomi yang lemah, kata beberapa penganalisis ekonomi.Pakar ekonomi dari Putra Business School, Ahmed Razman Abdul Latiff, berkata situasi tersebut turut menjejaskan prestasi mata wang lain.Katanya, pasaran sebelum ini menjangkakan kenaikan kadar faedah oleh Fed AS kepada 1.75% disebabkan inflasi yang terlalu tinggi di AS iaitu pada kadar 8.3%, angka tertinggi sejak 40 tahun lalu.“Apabila berlaku spekulasi peningkatan kadar faedah yang ketara di AS, dolar AS akan mengukuh berbanding mata wang lain termasuk ringgit,” katanya kepada MalaysiaNow.Bagi Penganalisis Penyelidik di Emir Research Amanda Yeo, penyusutan ringgit turut disumbang oleh inflasi yang mana ia turut menjejaskan prestasi ekonomi besar seperti AS dan China.Katanya, memandangkan Malaysia terlalu bergantung terhadap makanan import, situasi ini menyebabkan Malaysia menghadapi situasi kenaikan harga barangan dan makanan secara mendadak.Katanya, pada 2020 Malaysia mengimport produk makanan berjumlah RM55.5 bilion berbanding eksport RM33.8 bilion dan ini diterjemahkan menjadi defisit RM21.7 bilion.“Aliran keluar yang besar ini terus memberi tekanan terhadap mata wang tempatan,” katanya kepada MalaysiaNow.“Sekiranya, kadar inflasi terus meningkat, rakyat Malaysia mungkin akan menghadkan perbelanjaan mereka dan ini boleh menyumbang kepada pertumbuhan KDNK yang lebih rendah sekali gus menjejaskan nilai ringgit.”Penyusutan ringgit terus beri kelebihan Sementara itu, Razman menjelaskan penyusutan nilai ringgit turut memberi kelebihan kepada negara apabila ia boleh menyumbangkan kepada peningkatan eksport, dan pemulihan FDI.Kata Razman, melihat kepada imbangan perdagangan, akaun semasa yang positif, ditambah dengan penurunan kadar pengangguran apabila ramai kembali bekerja, tiada sebab untuk menjangkakan Malaysia akan menuju ke arah kemelesetan ekonomi.“Malah, disebabkan Fed AS sudah mengumumkan kenaikan kadar faedah antara 1.50% dan 1.75%, semua ketidakpastian sudah dimuktamadkan, justeru, saya tak lihat ringgit akan terus melemah,” kata Razman.Menurut Yeo, nilai ringgit yang lemah turut mendorong kemasukan pelancong asing dan ini akan menyumbang kepada pertumbuhan sektor pelancongan, perhotelan dan penerbangan.“Contohnya, penyusutan ringgit berbanding dolar Singapura akan menarik pelancong dari Singapura untuk mengunjung ke destinasi tarikan pelancong seperti di Johor dan Melaka, sekali gus membantu meningkatkan prestasi ekonomi setempat.”“Namun begitu, sekiranya perolehan daripada pelancong asing kurang daripada jumlah perbelanjaan dalam kalangan rakyat Malaysia, maka negara ini mungkin memerlukan masa untuk memulihkan ekonomi,” jelas beliau.Dalam pada itu, Razman menegaskan bahawa prestasi ekonomi negara bukan saja bergantung kepada indikator ekonomi, malah persepsi pemain industri dan pelabur turut memainkan peranan penting.Beliau berkata, bukti kepada peranan “persepsi” ini dapat dilihat menerusi kejatuhan kedudukan Malaysia dalam Ranking Daya Saing Dunia (WCR) Institut Antarabangsa bagi Pembangungan Pengurusan (IMD) 2022 apabila negara berdepan dengan krisis politik dan situasi ini menjejaskan keyakinan pelabur terhadap Malaysia.Berdasarkan Ranking WCR IMD 2022, Malaysia menurun tujuh tangga dari kedudukan ke-25 yang dicatatkan pada 2021.“Jika pembangkang terus main isu ini, ia akan memberi kesan kepada keyakinan pelabur dan pemain industri untuk kembangkan perniagaan.“Pemulihan ekonomi bukan sekadar menukar barangan dan perkhidmatan tetapi juga bergantung kepada persepsi.“Contohnya, walaupun Malaysia tiada isu, tetapi apabila pelabur menganggap kita berdepan masalah, maka mereka akan beralih tumpuan ke negara lain,” tambah beliau.Yeo menambah, situasi politik negara juga mempunyai peranan yang boleh mempengaruhi keyakinan pelabur, dan sekiranya berlaku perubahan pentadbiran dengan begitu kerap, ia boleh menjejaskan pemulihan ekonomi.“Apabila Malaysia kembali memiliki kerajaan yang stabil menerusi Pilihan Raya Umum ke-15, pastinya pelabur akan kembali yakin untuk melabur.“Selepas Malaysia berjaya merangsangkan kembali FDI, ia akan melonjakkan pertumbuhan ekonomi dan mendorong permintaan terhadap ringgit,” katanya.


Ketua whip BN tak buat kerja, Ismail dapat aib

Pagi tadi, Pengerusi Barisan Nasional (BN) Ahmad Zahid Hamidi membuat kenyataan 11 perenggan melalui Facebook rasminya dengan kesimpulan, kerajaan Keluarga Malaysia yang diterajui partinya mesti menamatkan memorandum persefahaman (MoU) dengan pembangkang.Ia rentetan kegagalan melanjutkan tempoh kuat kuasa subseksyen 4(5) Akta Kesalahan Keselamatan (Langkah-Langkah Khas) 2012 (Sosma) bagi tempoh lima tahun lagi di Dewan Rakyat, petang semalam.Zahid menutup kenyataan itu dengan perenggan yang berbunyi: “Yang pasti, apa yang berlaku ini (kegagalan usul Sosma 2012) adalah sesuatu yang memalukan kerajaan.“Ia adalah aib yang menuntut kita untuk mengukuhkan diri dengan cara yang strategik dan segera.”Tidak dinafikan ia sangat memalukan kerajaan kerana dalam sejarah negara, tidak pernah lagi usul daripada kerajaan gagal di Parlimen.Pun begitu, keaiban itu boleh dielakkan sekiranya Zahid sendiri yang merupakan ketua whip Barisan Nasional (BN) sejak Mei 2020 memainkan peranannya dengan cekap.Buletin Parlimen Malaysia edisi Jubli Emas Parlimen Malaysia 1959–2009 menyatakan ketua whip dan pembantu whip di Parlimen bertanggungjawab memastikan ahli-ahli Parlimen dimaklumkan tentang urusan Parlimen, di samping mengekalkan undi parti dengan memastikan ahli-ahlinya menghadiri perbahasan mengenai sesuatu isu penting.Jadi, tidaklah keterlaluan jika kita membuat kesimpulan bahawa kegagalan usul kerajaan yang diterajui perdana menteri daripada Umno dan BN semalam, turut disumbangkan oleh kelemahan Zahid sebagai ketua whip parti itu.Lebih janggal, Zahid sendiri didapati “ponteng” sesi berkenaan bersama beberapa tokoh penting Umno lain seperti Najib Razak dan Ahmad Maslan.Memandangkan kerajaan mempunyai MoU dengan Pakatan Harapan (PH), Zahid sebagai ketua whip BN sepatutnya sudah berkomunikasi dengan Ketua Whip PH Johari Abdul atau ketua pembangkang yang diiktiraf sebagai gurunya, Anwar Ibrahim sama ada usul itu mahu diputuskan melalui undi blok (belah bahagi) atau cukup sekadar undi suara.Maklumat itu seterusnya perlu dimaklumkan kepada ketua-ketua whip parti kerajaan lain untuk tindakan selanjutnya dan sebagai ketua whip, Zahid sepatutnya mengarahkan pegawainya menghubungi ahli Parlimen BN dan meminta mereka bersedia untuk proses pengundian.Adalah mustahil Zahid tidak tahu peranan ketua whip kerana sebelum lantikan bermula Mei 2020, beliau pernah menggalas tanggungjawab itu pada 2015 hingga 2018.Seorang bekas ahli Parlimen BN dari Perak yang ditemui penulis lewat malam tadi turut yakin kekalahan usul Sosma 2012 tidak akan berlaku jika ketua whip BN berfungsi dengan efisien.Beliau turut berkongsi pengalamannya sewaktu Mohamed Nazri Aziz menjadi timbalan ketua whip BN yang disifatkannya sebagai amat cekap dan cemerlang.“Pegawai Nazri ada semua nombor pegawai ahli Parlimen kerajaan dan pegawai menteri. Dia akan buat peringatan tentang undi terhadap usul, siap dengan pukul berapa undian dijangka berlaku.“Malah kalau tak cukup kuorom sekalipun, ketua whip BN boleh kawtim dengan Speaker untuk lengahkan waktu pengundian. Ada macam-macam cara boleh buat, salah satunya dengan tambah pembahas atau cetuskan pertikaman lidah.“Ini semua kerja ketua whip BN, dia yang sepatutnya susun strategi, ini bukan kerja PM,” katanya.Justeru, tidak peliklah kenapa beberapa pemimpin PH secara terbuka mengakui mereka tidak menyangka berjaya menggagalkan usul berkenaan.Rupa-rupanya ada orang tak buat kerja!Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Ketua menteri Sarawak akan mengadap Agong minggu depan

Ketua Menteri Sarawak Abang Johari Openg hari ini berkata beliau telah diberikan perkenan untuk mengadap Yang di-Pertuan Agong pada minggu depan.Presiden Gabungan Parti Sarawak (GPS) itu turut berkata beliau dihubungi Istana Negara hari ini mengenai perkara tersebut yang akan dijalankan melalui telesidang pada pukul 11 pagi, Isnin depan.“Kenyataan ini merujuk beberapa laporan media bahawa Yang di-Pertuan Agong telah menjemput dan memberi perkenan mengadap kepada beberapa pemimpin parti-parti politik,” kata kenyataan pejabat ketua menteri itu hari ini.Dalam kenyataan yang sama, jemputan tersebut turut termasuk presiden-presiden parti komponen GPS yang lain.Pemimpin-pemimpin politik yang telah mengesahkan akan mengadap Agong termasuk bekas perdana menteri Dr Mahathir Mohamad dan Presiden PAS Abdul Hadi Awang.Perdana Menteri Muhyiddin Yassin dan Presiden PKR Anwar Ibrahim hari ini dilaporkan telah mengadap Sultan Abdullah pagi tadi.


Tony Pua jelaskan mengapa pembangkang perlu pertimbang tawaran PM

Ahli Parlimen Damansara Tony Pua menggesa ahli-ahli Parlimen pembangkang untuk mempertimbangkan tawaran yang dikemukakan Perdana Menteri Muhyiddin Yassin sebagai pertukaran sokongan kepada kerajaan Perikatan Nasional (PN), mengatakan mereka boleh mencapai sebahagian matlamat perjuangan selain boleh menyekat pemimpin Umno kembali berkuasa.“Mari kita teliti potensi (tawaran) itu demi manfaat buat rakyat – kita dapat akhiri kemelut politik dan kebuntuan yang kita hadapi; kita dapat sekat kleptokrat daripada kembali berkuasa; kita dapat elak pilihan raya umum berlaku ketika wabak menular; kita boleh buat kerajaan PN laksanakan reform yang tidak ternilai; kita juga dapat suara dalam proses kelulusan semua rang undang-undang; dan akhirnya nanti, kita boleh keluarkan PN daripada kerajaan dalam PRU yang akan diadakan sekitar 10 bulan lagi,” kata Pua dalam satu kenyataan yang beliau sifatkan akan “membuat ramai orang tidak senang”.Istilah “kleptokrat” merujuk kepada sekumpulan pemimpin Umno yang menghadapi pelbagai tuduhan rasuah.Kumpulan itu termasuk Presiden Umno Ahmad Zahid Hamidi dan bekas perdana menteri Najib Razak, yang merupakan pemimpin utama menggerakkan kempen untuk menggulingkan Muhyiddin.Pua berkata, walaupun mahu Muhyiddin digulingkan, bagaimanapun hakikatnya alternatif yang ditawarkan Pakatan Harapan (PH) iaitu Anwar Ibrahim tidak mendapat sokongan majoriti di Dewan Rakyat.Pua memberi amaran mengenai tiga kemungkinan yang akan terjadi: kekacauan politik, “kleptokrat” kembali bebas kerana Umno kembali berkuasa, dan pilihan raya umum.Beliau berkata jika PH gagal mendapatkan majoriti untuk Anwar, pembangkang harus “berikan pertimbangan sepenuhnya” terhadap tawaran Muhyiddin tersebut.“Dia minta untuk semua parti pembangkang untuk bertemu dengan beliau bagi membincangkan perkara di atas. Sekurang-kurangnya kita mesti setuju untuk hadiri mesyuarat tersebut. Apa pun, ada banyak manfaat untuk rakyat dan tidak rugi (untuk bertemu), ” tambahnya.Pandangan Pua tersebut adalah selari dengan pendapat seorang lagi Ahli Parlimen DAP Ong Kian Ming, yang mengatakan cadangan Muhyiddin harus dibincangkan parti-parti politik.Bahkan sebelum ucapan Muhyiddin hari ini, Ong yang merupakan ahli Parlimen Bangi menggesa sebuah moratorium politik diadakan selain cadangan yang membolehkan semua pihak bekerjasama.“Sekiranya cadangannya signifikan, saya yakin pengundi di kawasan saya mahu saya minta pemimpin-pemimpin parti dan gabungan politik saya untuk sekurang-kurangnya mempertimbangkan cadangan tersebut,” kata Ong.Pandangan dua ahli Parlimen tersebut adalah berbeza dengan sikap Setiausaha Agung DAP Lim Guan Eng, yang tetap bersama dengan Anwar dan Presiden Amanah Mohamad Sabu, menolak tawaran Muhyiddin dan menyifatkannya sebagai sebuah bentuk “rasuah”.Muhyiddin dalam ucapannya hari ini menyenaraikan tujuh perkara dalam cadangannya kepada parti-parti pembangkang bagi mengelakkan kejatuhan kerajaan yang menurut beliau boleh mencetuskan risiko kekosongan kuasa ketika negara sedang berdepan pandemik Covid-19.Antara lain, beliau berjanji untuk menyalurkan peruntukan dana yang sama rata kepada semua ahli Parlimen, menggubal undang-undang anti lompat parti, menghadkan penggal jawatan perdana menteri, dan memastikan perwakilan ahli Parlimen yang seimbang sama ada daripada kerajaan dan pembangkang dalam Jawatankuasa Khas Pilihan Parlimen.Muhyiddin juga turut berjanji untuk melaksanakan Undi 18 bagi membolehkan mereka yang berusia 18 tahun ke atas mengundi pada pilihan raya akan datang.Pua turut berkata sukar untuk menolak tawaran dari Muhyiddin tersebut.“Mari kita berterus-terang sahaja. Cadangan Muhyiddin bukan hal yang kecil. Beliau menawarkan beberapa perkara (yang mengejutkan) mengenai reformasi dwi partisan yang sangat-sangat diperlukan negara,” tambahnya.Menurut Pua, beliau yakin tawaran itu adalah ikhlas kerana kerajaan sememangnya memerlukan sokongan pembangkang.“Sebilangan rakan saya mengatakan kerajaan PN lemah dan terdesak, sebab itulah sekarang mereka buat tawaran ini. Sekiranya mereka kuat, mengapa mereka perlu buat tawaran?“Jika benar mereka memang lemah dan terdesak, bukankah itu waktu terbaik untuk berunding dengan mereka?” kata Pua.


2,335 kes baru Covid-19, tertinggi pernah dicatatkan

Sebanyak 2,335 kes baru Covid-19 dikesan hari ini termasuk 11 jangkitan import, menjadikan angka keseluruhan penularan dalam negara berjumlah 103,900 kata Ketua Pengarah Kesihatan Dr Noor Hisham Abdullah.Katanya, sebanyak 874 pesakit pulih dan dibenarkan pulang, menjadikan jumlah keseluruhan angka sembuh 83,414 kes atau 80.3%.“Kuala Lumpur mencatatkan kes harian tertinggi iaitu sebanyak 728 kes atau 31.2% diikuti Selangor 710 kes (30.4%) dan Johor 412 kes (17.6%),” katanya dalam satu kenyataan.Katanya, kes aktif dengan kebolehjangkitan pula berjumlah 20,035 kes.“Daripada jumlah itu 108 pesakit di tempatkan di Unit Rawatan Rapi termasuk 50 memerlukan bantuan alat pernafasan,” katanya.Dukacita dimaklumkan terdapat dua lagi kematian dilaporkan, menjadikan jumlah mangsa yang maut meningkat kepada 451 orang.Terdapat 11 kluster baru turut dikesan dengan masing-masing dua dilaporkan di Johor, Selangor, Kelantan, Pulau Pinang dan Pahang serta satu di Kuala Lumpur.


Makanan popular tidak sihat sukarkan galakan diet seimbang

Makanan segera menjadi pilihan masyarakat dunia moden hari ini dan Malaysia juga tidak terkecuali terkena tempiasnya.Hakikatnya, makanan segera dari Barat yang menarik dan dipapar penuh kelazatan – donat, burger, biskut coklat menjadi rangkaian makanan popular di seluruh Asia.Godaan makanan segera itu sukar ditolak lebih-lebih lagi golongan muda kerana ia mencairkan air liur kerana dilihat begitu lazat.Walhal, semua orang maklum bahawa diet moden yang sarat gula, garam dan lemak sememangnya bukan pilihan sihat untuk dimakan setiap hari.Dr Feisul Idzwan Mustapha, timbalan pengarah penyakit tidak berjangkit di Kementerian Kesihatan memberitahu MalaysiaNow trend makanan popular sedang menuju ke arah gaya pemakanan yang tidak sihat kerana makanan manis dan berlemak lebih menarik selera masyarakat daripada pilihan makanan lebih sihat.Dalam gaya hidup moden, ramai orang menganggap makanan bukan hanya sebagai bahan bakar untuk tubuh dan minda bahkan kadang-kadang menganggap ia sebagai bahagian penting dalam kehidupan sosial mereka, terutama ketika pandemik melanda.Pergerakan yang tersekat hanya di lingkungan rumah memaksa semua orang membeli makanan ditawarkan dalam talian.Selain itu, menyiarkan gambar makanan berwarna-warni dan lazat di atas meja di media sosial bagi mengumpulkan “like” dan “love” lebih penting bagi segelintir orang daripada memakan makanan yang sihat.“Orang selalu cari benda baru dan apa yang boleh dikongsi di media sosial, tetapi banyak makanan ini biasanya kekurangan nutrien dan tinggi kandungan gula dan lemak,” kata Feisul.Bagi penyokong pemakanan seimbang dan diet yang sihat, hakikat ini sangat menyedihkan apabila makanan ringan, yang penuh lemak, atau gula dengan pewarna menarik dilihat lebih cantik daripada sayur kubis brussel, akar teratai dan pegaga walau jenuh anda susun cantik-cantik.“Orang selalu cari benda baru dan apa yang boleh dikongsi di media sosial, tetapi banyak makanan ini biasanya kekurangan nutrien dan tinggi kandungan gula dan lemak.”Dalam beberapa tahun kebelakangan ini, teh boba dan penemuan pelik seperti putu bambu cheese dan Maggi goreng berkeju menjadi kegemaran masyarakat untuk dipapar di media sosial.Yeo Pei Sien, pakar diet dari Hospital Kuala Lumpur memberitahu MalaysiaNow pola pemakanan orang ramai semakin berubah dan makanan yang tidak sihat lebih menarik selera rakyat Malaysia.Beliau berkata kebanyakan pengguna memilih makanan yang mudah, murah dengan rasa yang lazat berbanding pilihan ebih sihat, bernutrien tinggi, dan lebih mahal.Bagi memenuhi permintaan ini, industri makanan dan minuman (F&B) perlu membuat resipi baru yang menggoda selera orang ramai.Hal ini mudah difahami kerana makanan tidak sihat biasanya lebih mudah dihasilkan dan lebih menguntungkan daripada penyediaan alternatif makanan yang lebih sihat, katanya.Feisul turut bersetuju dengan Yeo hakikat yang terpaksa ditelan ketika ini adalah syarikat atau perniagaan memang mengutamakan keuntungan daripada kesihatan.“Ini adalah masalah yang rumit untuk ditangani kerana ia adalah sumber pendapatan bagi ramai orang. Namun, menjana keuntungan sering bertentangan dengan gaya kehidupan sihat.”Beliau turut menambah makanan segera memenuhi gaya hidup moden orang ramai, hanya segelintir rakyat Malaysia yang secara aktif mengamalkan pemakanan lebih sihat.“Saya pasti makanan tidak sihat ini pasti akan terus bercambah,”Feisul dan Yeo memberi amaran pengambilan makanan yang diproses dengan kalori tinggi yang mengandung mikronutrien akan meningkatkan risiko diabetes jenis 2, barah dan penyakit kronik lain, namun amaran seperti itu sering diabaikan restoran dan medan selera.Faktor lain yang mengubah pola pemakanan juga berkait dengan peranan orang dewasa.Kanak-kanak adalah golongan umur yang sukar untuk makan, selera mereka yang belum matang sering menolak kebanyakan sayur-sayuran hijau.Namun, Feisul berkata lebih menyukarkan keadaan adalah apabila ramai orang dewasa bahkan membiasakan anak-anak mereka dengan pemakanan yang tidak sihat dengan memberi mereka makanan segera dan tidak sihat sehingga akhirnya akan mempengaruhi selera mereka pada masa depan dan sepanjang membesar.Feisul berkata, Pelan Tindakan Pemakanan Kebangsaan Malaysia (NPANM) 2016-2025 adalah dokumen panduan untuk mempromosikan pemakanan sihat dan mencegah terjadinya kekurangan zat dalam kalangan rakyat Malaysia.Bagaimanapun, berkata tidak ada dasar yang disediakan untuk kawalan wajib atau sekatan bagi makanan tidak sihat. “Peraturan semasa lebih fokus pada keselamatan makanan.”Beliau yakin bahawa promosi makanan dan minuman tidak sihat oleh industri makanan ringan sukar untuk dikendalikan melalui larangan atau sekatan kerana ia boleh menjadi tidak produktif.Ketika ini, pendekatan-pendekatan lain perlu diperkenalkan. Kementerian kesihatan juga memperkenalkan cukai SST ke atas minuman yang tinggi kandungan gula bagi menaikkan harga produk demi mencegah orang ramai membelinya.“Kita juga ada logo ‘pilihan lebih sihat’ pada makanan dan minuman terpilih bagi menunjukkan bahawa produk-produk dengan logo itu adalah pilihan yang lebih baik,” katanya.Sebilangan besar rakyat Malaysia menyedari makanan berlemak dan manis tidak baik untuk kesihatan mereka, namun masih banyak kempen atau pendedahan yang perlu ditunjukkan sebagai cara terbaik bagi orang ramai memilih makanan atau minuman yang lebih sihat dalam amalan pemakanan mereka secara teratur dan juga berpatutan.Demi mencapai tujuan ini, wujud keperluan untuk mengetengahkan maklumat tentang diet atau pemakanan sihat daripada pakar-pakar nutrisi dan pemakanan, kata mereka.Jika kesedaran ini tidak dibangkitkan, perut yang mula berbunyi dan sudah tiba masa untuk makanan ringan pasti akan membuatkan godaan bau karamel dari kedai biskut sukar ditolak walaupun sudah berazam untuk mulakan diet yang sihat .Jujurnya, biskut cip coklat yang baru keluar dari ketuhar itu kelihatan memang lazat.Alahai, satu keping sahaja, tidak apa kan? Betul tidak?


Pemimpin Umno bergerak solo dapatkan sokongan untuk Anwar?

Seorang pemimpin tertinggi Umno yang menentang Perdana Menteri Muhyiddin Yassin, bercanggah dengan pemimpin parti dalam memberi tekanan kepada ahli-ahli Parlimen parti Melayu itu untuk menandatangani akuan berkanun (SD) bagi menyokong Presiden PKR Anwar Ibrahim, kata sumber kepada MalaysiaNow.Ini berlaku menjelang pengundian Belanjawan 2021 di Dewan Rakyat pada Khamis yang bakal menentukan masa depan kerajaan Perikatan Nasional (PN).Difahamkan, pemimpin yang masih berpengaruh dalam Umno itu mengadakan pertemuan dengan beberapa ahli Parlimen parti itu di sebuah hotel di Kuala Lumpur minggu lalu untuk meyakinkan mereka menggulingkan Muhyiddin.“Tetapi beliau masih belum berjaya, atau masih belum berjaya mendapatkan sokongan ahli-ahli Parlimen itu untuk menyokong presiden PKR,” kata sumber Umno kepada MalaysiaNow dengan syarat tidak dinamakan.MalaysiaNow masih belum dapat mengesahkan dakwaan itu dan tidak akan menamakan pemimpin itu buat masa ini.Bulan lepas, bekas presiden Umno Najib Razak dan penggantinya Ahmad Zahid Hamidi menulis surat secara bersama kepada Yang di Pertuan Agong bagi menyokong Anwar dilantik sebagai perdana menteri.Surat itu dihantar menjelang panggilan mengadap Anwar oleh Sultan Abdullah Sultan Ahmad Shah yang mana presiden PKR itu gagal membuktikan beliau mempunyai sokongan “kukuh dan meyakinkan” untuk menjatuhkan kerajaan Muhyiddin.Akan tetapi selepas kemarahan pemimpin Umno berhubung langkah itu, Zahid mengeluarkan kenyataan mengumumkan gencatan politik dan memperbaharui sokongannya terhadap Muhyiddin.“Tetapi beliau masih belum berjaya, atau masih belum berjaya mendapatkan sokongan ahli-ahli Parlimen itu untuk menyokong presiden PKR,” kata sumber Umno kepada MalaysiaNow dengan syarat tidak dinamakan.Najib yang berdepan dengan pelbagai pendakwaan rasuah dan dijatuhkan hukuman berhubung transaksi RM46 juta berkait 1MDB, tidak merahsiakan sokongannya terhadap Anwar.Najib dan Anwar juga dilihat menggunakan naratif sama dalam mengkritik Belanjawan 2021 yang dibentangkan pada 6 November, dengan kedua-dua pemimpin itu mengatakan sokongan mereka dengan syarat kerajaan mesti membenarkan pencarum Kumpulan Wang Simpanan Pekerja (KWSP) mengeluarkan simpanan secara sekali beri atau “one off” sebanyak RM10,000 dan melanjutkan moratorium pinjaman bank secara pukal sehingga enam bulan lagi termasuk mereka daripada kumpulan M40.Kegagalan kerajaan untuk meluluskan Belanjawan 2021 Khamis ini bermakna kerajaan PN yang berusia lapan bulan akan tumbang.Ini akan menyebabkan pilihan raya umum perlu diadakan pada musim pandemik Covid-19 kerana agak sukar bagi Anwar untuk mendapatkan sokongan majoriti di Dewan Rakyat bagi membentuk kerajaan.Istana Negara sudah beberapa kali mengingatkan tentang pentingnya politik diketepikan dan memastikan Belanjawan 2021 diluluskan agar usaha kerajaan memerangi Covid-19 akan berjaya.Sementara itu sumber sama memberitahu MalaysiaNow semasa pertemuan di hotel minggu lepas, ahli-ahli Parlimen yang hadir keliru dengan “kempen agresif” pemimpin itu.“Mereka bangkitkan yang Zahid sudah memperbaharui komitmen Umno untuk terus bersama blok PN,” tambahnya.Ramai ahli-ahli Parlimen juga dikatakan tidak bersedia untuk dilihat menderhaka kepada Agong selepas gesaan berulang Istana Negara agar politiking dihentikan dan fokus kepada perang melawan Covid-19.“Terutamanya pengundian Belanjawan 2021 ini bukan macam pilihan raya yang mana undi adalah rahsia, maknanya, siapa yang tak sokong akan diketahui umum.“Rakyat akan tahu siapa yang tak sokong Belanjawan 2021, disebabkan itu, ahli-ahli Parlimen Umno tidak akan mengikut ‘paksaan’ pemimpin berpengaruh itu,” kata sumber itu.Walaupun masih belum jelas bagaimana ahli-ahli Parlimen pembangkang akan mengundi, difahamkan belanjawan masih boleh diluluskan.Kali terakhir pengundian dilakukan adalah usul kerajaan untuk menukar Yang Dipertua Dewan Rakyat yang menyaksikan kerajaan menang dengan majoriti tipis dua undi.Difahamkan kali ini, Umno dan PAS sudah bersetuju menyokong belanjawan dengan usaha terus dijalankan untuk mendapatkan sokongan Warisan dan Pejuang bagi memastikan ia diluluskan.Ini juga berlaku selepas gesaan Setiausaha Agung Barisan Nasional Annuar Musa agar satu “grand coalition” ditubuhkan melibatkan Warisan dan Pejuang.


Malaysia perlu dasar pelaburan berdaya saing tinggi, kata Dr Mahathir

Malaysia perlu mempunyai dasar pelaburan yang berdaya saing tinggi bagi memperkayakan negara sekali gus dapat mengatasi isu kemiskinan masyarakat.Bekas perdana menteri Dr Mahathir Mohamad berkata tanpa dasar pelaburan yang mesra pelabur serta infrastruktur dan pentabdiran pelabur yang cekap, ramai pelabur akan lebih tertarik untuk melabur di negara Asia Tenggara lain seperti Indonesia. “Saya baru sahaja ke Indonesia dan mendapati sekarang ini, ramai pelabur berminat untuk melabur di Indonesia kerana kependudukannya yang berjumlah 270 juta orang telah membuka pasaran yang lebih besar berbanding Malaysia yang hanya mempunyai populasi lebih 30 juta. “Kos pengeluaran di Indonesia juga lebih rendah daripada kita jadi untuk itu, kita perlu mencari jalan supaya perkara ini dapat diatasi,” katanya pada sidang media Forum Kemiskinan Rakyat Malaysia Pasca Pandemik anjuran Majlis Tindakan Ekonomi Melayu (MTEM) semalam. Dr Mahathir berkata melalui dasar pelaburan yang baik, beliau percaya banyak peluang pekerjaan dan industri baru dapat diwujudkan termasuk berkaitan dengan bekalan alat ganti.“Jadi pelaburan menjadi satu perkara yang memperkayakan negara. Tanpa pelaburan negara akan jadi miskin dan kalau pelabur tidak dilayan dengan baik dan tiada dasar yang menarik maka saya percaya orang seperti Elon Musk umpamanya memilih untuk pergi ke Indonesia,” katanya.Terdahulu dalam ucapannya, Dr Mahathir berkata kemiskinan memang melibatkan semua kaum di negara ini tetapi dalam kalangan masyarakat Melayu, keadaannya lebih teruk sehingga kadang-kadang memaksa mereka menjual harta dimiliki termasuk tanah demi kelangsungan hidup.Katanya kerana itu, kemiskinan harus diatasi tetapi kejayaan untuk menanganinya adalah bergantung kepada kemahuan masyarakat Melayu sendiri. “Kalau mereka tidak memberi respons yang baik terhadap segala peluang yang ada untuk atasi kemiskinan maka ia (usaha banteras kemiskinan) tidak akan dapat dijayakan kerana ia bergantung pada kebolehan dan sifat kita, sama ada hendak mencari jalan yang mudah atau sebaliknya,” katanya.


45.7% dewasa terima dos penggalak

Seramai 10,701,460 individu atau 45.7% daripada populasi dewasa di negara ini telah menerima dos penggalak vaksin Covid-19 setakat malam tadi.Menurut data kementerian kesihatan (KKM) menerusi laman CovidNow, seramai 22,915,836 individu atau 97.9% populasi dewasa di negara ini telah melengkapkan dos vaksin Covid-19 mereka, manakala 23,193,511 individu atau 99.1% daripada golongan itu telah menerima sekurang-kurangnya satu dos vaksin. Bagi populasi remaja berusia 12 hingga 17 tahun pula, seramai 2,780,413 individu atau 88.3% telah melengkapkan vaksinasi mereka, manakala 2,864,161 individu atau 91.0 peratus daripada populasi itu telah menerima sekurang-kurangnya satu dos vaksin Covid-19.Sementara itu, sejumlah 131,168 dos vaksin telah diberikan semalam melibatkan 817 dos pertama, 973 dos lengkap dan 129,378 dos penggalak. Perkembangan itu menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) kepada 62,251,745 dos termasuk 10,701,460 dos penggalak. Sementara itu, menurut portal GitHub KKM, sembilan kes kematian direkodkan semalam.Johor dan Terengganu mencatatkan angka kematian tertinggi masing-masing dengan tiga kes diikuti Perak, Sabah dan Selangor masing-masing satu kes.


Rundingan kerusi PH, BN masih terbuka, kata Salahuddin menjelang PRN

Rundingan kerusi Dewan Undangan Negeri (DUN) di enam negeri yang bakal menghadapi Pilihan Raya Negeri (PRN) masih terbuka meskipun Pakatan Harapan (PH) dan Barisan Nasional (BN) bersetuju penyandang pada Pilihan Raya Umum ke-14 (PRU14) kekal bertanding di kerusi masing-masing.
Timbalan Presiden Amanah Salahuddin Ayub berkata perkara seperti itu biasa berlaku dalam mana-mana proses pembahagian kerusi setiap kali menjelang pilihan raya.
"Secara umumnya kerusi yang dimenangi parti yang bertanding pada PRU14 biasanya tidak disentuh, namun begitu ia terbuka kepada perbincangan. Ia tidak dapat dielakkan kalau mereka mahu bincang tentang pembahagian kerusi, ia perkara biasa dalam mana-mana proses rundingan kerusi," katanya.
Menteri Perdagangan Dalam Negeri dan Kos Sara Hidup itu berkata demikian kepada pemberita selepas mengadakan tinjauan mesra dan melancarkan Bazar Ramadan Rahmah (BRR) dan Program Inisiatif Pendigitalan Sektor Peruncitan (REDI) Peringkat Negeri Sembilan di BRR Bandar Prima, Senawang di Seremban, hari ini.
Salahuddin berkata rundingan itu juga membabitkan parti Amanah di Negeri Sembilan.
“Sama ada kita dapat atau tidak (kerusi), terpulang pada hasil rundingan yang diadakan secara baik," katanya.
Di Negeri Sembilan, PH mempunyai 20 kerusi DUN manakala BN 16 kerusi.


Bicara kes 1MDB Najib bersambung Selasa depan

Perbicaraan kes berprofil tinggi melibatkan bekas perdana menteri Najib Razak yang menghadapi pertuduhan rasuah dan pengubahan wang haram membabitkan dana RM2.3 bilion milik 1Malaysia Development Berhad (1MDB), akan bersambung 29 Jun di Mahkamah Tinggi.Timbalan pendakwa raya Ahmad Akram Gharib berkata kes itu sepatutnya ditetapkan untuk sambung bicara pada Isnin lepas (21 Jun) di hadapan hakim Collin Lawrence Sequerah, namun ditangguh susulan pelaksanaan perintah kawalan pergerakan (PKP) 3.0.“Mahkamah sebelum ini menetapkan 28, 29 dan 30 Jun untuk sambung bicara. Tetapi, oleh kerana PKP 3.0 dilanjutkan hingga 28 Jun, maka perbicaraan akan bermula pada 29 Jun,” katanya ketika dihubungi Bernama menerusi aplikasi WhatsApp hari ini.Peguam Najib, Wan Aizuddin Wan Mohammed dijangka meneruskan pemeriksaan balas saksi pendakwaan ke-10, Mohd Hazem Abdul Rahman, 49, bekas ketua pegawai eksekutif 1MDB, apabila perbicaraan bersambung nanti.Najib, 67, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.


28 tahun terabai, kerajaan bangun semula tapak Highland Towers

Kerja-kerja bagi mengindah dan membangunkan semula kawasan tapak terbiar pangsapuri Highland Towers akan dimulakan segera selepas ia melahirkan rasa kurang senang kepada penduduk setempat setelah 28 tahun diabaikan.Kementerian perumahan dan kerajaan tempatan (KPKT) berkata permohonan peruntukan RM8.9 juta untuk pengambilan tanah seluas hampir dua ekar di kawasan itu daripada kerajaan negeri telah dikemukakan kepada Unit Perancang Ekonomi, Jabatan Perdana Menteri.“Kerja-kerja perobohan bangunan sedia ada dan pembersihan kawasan tersebut hanya boleh dilakukan selepas pembayaran pampasan tanah diselesaikan.“Selepas kerja-kerja perobohan selesai, kawasan tersebut perlu dibersihkan serta diperindahkan. Projek-projek pembangunan yang bersesuaian akan dilaksanakan di atas kawasan tapak Highlands Towers ini bagi mengoptimumkan penggunaan tanah sedia ada secara lebih efektif,” kata KPKT dalam kenyataan hari ini.Awal hari ini, Menteri KPKT Zuraida Kamaruddin bersama Ketua Pengarah Jabatan Kerajaan Tempatan dan Majlis Perbandaran Ampang Jaya turut meninjau tapak terbiar yang sering melahirkan rasa kurang senang penduduk di sekitarnya.“Kawasan tapak Highland Towers yang telah lama terbiar ini kini menjadi sarang penagih dadah.“Dan (tapak itu) mengundang rasa kurang senang dan tidak selesa dalam kalangan penduduk setempat kerana wujudnya masalah sosial yang berlaku di kawasan tersebut.“Highlands Towers yang telah lama ditinggalkan ini perlu dirobohkan dan dibersihkan bagi memberi laluan projek-projek pembangunan yang bersesuaian untuk manfaat khususnya bagi penduduk di kawasan sekitar,” tambah kenyataan tersebut.Tragedi Highland Towers yang runtuh pada 11 Disember 1993 telah meragut 48 nyawa. Satu daripada tiga blok runtuh manakala baki dua blok lagi telah dikosongkan atas faktor keselamatan.Highland Towers merupakan tiga blok pangsapuri 12 tingkat yang dinamakan Blok 1, Blok 2 dan Blok 3. Setakat tahun 2019, dua bangunan ini dilaporkan masih dalam proses perobohan.Selain terkenal dengan pelbagai teori mengenai punca tanah runtuh di kawasan itu, tragedi Highland Tower juga turut terkenal dalam budaya popular negara kerana sering dikaitkan dengan cerita-cerita seram sehingga produksi filem tempatan mengambil kawasan itu sebagai lokasi penggambaran.Dalam pada itu, KPKT turut berharap pembangunan semula tapak Highland Towers ini dan kerja-kerja pengindahan yang akan dilaksanakan memberi nafas baru dan mewujudkan persekitaran yang selesa kepada penduduk tempatan.“Suasana yang lebih ceria itu seterusnya akan dapat menjamin keselamatan dan kesejahteraan penduduk di sekitar kawasan Highland Towers,” kata kenyataan itu.


Jumlah mangsa banjir menurun di 4 negeri

Situasi bencana banjir yang memasuki hari ketujuh menyaksikan penurunan jumlah mangsa di Pahang, Selangor, Negeri Sembilan dan Melaka, manakala bilangan mangsa kekal di Kelantan dan Perak, sementara di ibu negara terdapat sedikit peningkatan, setakat pagi ini.Di Pahang, jumlah mangsa banjir di 264 pusat pemindahan sementara (PPS) adalah seramai 37,356 orang pada pagi ini, berbanding 38,086 orang di 270 PPS, malam tadi menurut aplikasi Info Bencana Jabatan Kebajikan Masyarakat (JKM).Laman web http://publicinfobanjir.water.gov.my pula melaporkan beberapa sungai masih melebihi paras bahaya iaitu Sungai Pahang di Paya Gintong, Jerantut; Kuala Krau dan Lubuk Pasu, Temerloh; Water Front Bera; Lubuk Paku, Maran dan Kuala Sungai Chini di Pekan, selain Sungai Bera dan Sungai Kuantan.Jabatan Meteorologi pula menjangkakan cuaca di Kuantan dan Pekan mendung pagi ini manakala daerah lain terjejas banjir iaitu Bentong, Lipis, Raub, Jerantut, Temerloh, Maran dan Bera diramalkan tidak hujan.Sementara itu, pemegang konsesi lebuh raya ke pantai timur di Pahang, Anih Bhd memaklumkan laluan dari Gombak ke Karak di Lebuhraya Kuala Lumpur-Karak telah dibuka, namun pengguna dinasihatkan berhati-hati di laluan kontra di KM77.1 ke KM74.8 dan KM70.3 ke KM68.Di Selangor, jumlah mangsa banjir berkurangan kepada 21,941 orang di 106 PPS pada 7.20 pagi berbanding 22,015 mangsa banjir di 109 PSS pada 8.13 malam tadi.Dalam pada itu, pada 4 pagi tadi, Polis Selangor memaklumkan beberapa jalan telah dinaiki air dan ditutup melibatkan Lorong Ikan Haruan, Kg Bukit Lanchong, Putra Heights; Jalan Olak Lempit ke Lapangan Terbang Antarabangsa Kuala Lumpur (KLIA); Jambatan FT 31 Dengkil-Banting dan Jalan bulatan Masjid KLIA menghala Charterfield KLI.Turut ditutup ialah Jalan Jitu, Seksyen 25, Shah Alam; Jambatan Jalan Menghala ke Lapang Sasar, Subang; Jalan PJU 7, Hadapan MRT, Mutiara Damansara; Jalan Sungai Panjang – Tanjung Malim; Jalan Kuala Selangor-Meru; Jalan Kuala Selangor- Bestari Jaya dan Jalan BRP 7/2 Bukit Rahman Putra.Jabatan Pengairan dan Saliran Malaysia (JPS) memberitahu aras air di Sungai Langat di Bukit Changgang, Kuala Langat diletakkan sebagai status bahaya yang kini mengalami trend menurun setakat 7 pagi.Di Negeri Sembilan, Mohd Syukri Madnor yang merupakan pengarah Angkatan Pertahanan Awam (APM) Malaysia negeri berkata mangsa banjir di negeri ini adalah 301 individu daripada 82 keluarga dengan penutupan satu PPS di Seremban, manakala empat PPS masih dibuka di Jelebu setakat pagi ini.Katanya jumlah tersebut menunjukkan penurunan berbanding malam tadi melibatkan 327 mangsa daripada 88 keluarga manakala jumlah kumulatif mangsa banjir direkodkan di negeri ini seramai 768 individu daripada 188 keluarga mangsa setakat ini.Di Melaka, Pengarah APM Melaka Cuthbert John Martin Quadra berkata jumlah mangsa banjir menurun kepada 135 mangsa daripada 34 keluarga setakat pukul 8 pagi tadi, dengan kesemua mangsa berkenaan ditempatkan di tiga PPS yang masih dibuka di daerah Alor Gajah dan Jasin.Di Kelantan, jumlah mangsa banjir kekal seramai 1,559 orang dari 532 keluarga melibatkan lapan PPS yang dibuka kesemuanya di jajahan Pasir Mas, sementara portal rasmi info banjir JPS melaporkan tiada sungai utama di negeri itu berada pada paras bahaya.Hanya empat sungai berada para paras amaran iaitu Sungai Kelantan di Kuala Krai, Sungai Kelantan di Kampung Temangan, Machang, Sungai Kelantan di Rantau Panjang, Pasir Mas dan Sungai Golok di Rantau Panjang.Di Perak, jumlah mangsa banjir di Changkat Jong, Teluk Intan masih kekal melibatkan 252 mangsa banjir daripada 70 keluarga yang ditempatkan di dua PPS di daerah Hilir Perak, setakat 9 pagi.Jurucakap APM dan Sekretariat Jawatankuasa Pengurusan Bencana Perak berkata seramai 109 mangsa ditempatkan di PPS Dewan Bandaran Teluk Intan dan 143 lagi berada di PPS Dewan Sekolah Menengah Abdul Rahman Talib.Di Kuala Lumpur, berlaku sedikit peningkatan jumlah mangsa apabila seramai 315 orang daripada 75 keluarga ditempatkan di dua PPS pada pagi ini, berbanding 312 orang daripada 75 keluarga, malam tadi.


277 lagi korban Covid-19 direkod, kes baru kekal jangkau 21,000

Malaysia merekodkan kes baru sebanyak 21,468 menjadikan kes keseluruhan Covid-19 meningkat sebanyak 1,363,683 kes.Selangor kekal mencatat kes harian tertinggi sebanyak 7,449 disusuli Kuala Lumpur (2,183), Kedah (1,807), Sabah (1,654), Johor (1,485), Pulau Pinang (1,316 ), Kelantan (1,088), Negeri Sembilan (974), Perak (940), Melaka (723), dan Sarawak (715).Hanya Labuan (6) sahaja negeri yang mencatat kes satu digit hari ini.Negara juga mencatat sebanyak 17,025 kes sembuh menjadikan jumlah keseluruhan kes sembuh meningkat kepada 1,110,528.Kes aktif dengan kebolehjangkitan pula kini berjumlah 241,187 kes.Dalam pada itu, 1,075 pesakit ditempatkan di unit rawatan rapi (ICU) termasuk 537 orang memerlukan bantuan alat pernafasan.Malaysia turut mencatat 277 lagi korban akibat Covid-19, menjadikan jumlah mangsa yang maut meningkat kepada 11,968.


Pelajar bersemangat kembali ke sekolah bagi sesi penggal ketiga hari ini

Sesi persekolahan penggal ketiga 2021/2022 bagi 12 negeri Kumpulan B bermula hari ini dengan para pelajar bersemangat untuk kembali ke sekolah untuk mengikuti pembelajaran secara fizikal di dalam kelas selain bertemu guru dan rakan-rakan.Ibu bapa juga memberikan reaksi positif terhadap pembelajaran dan kelas secara bersemuka berbanding kelas yang dijalankan secara dalam talian sebelum ini.Sekolah Kumpulan B ialah sekolah di ketiga-tiga Wilayah Persekutuan, Melaka, Negeri Sembilan, Pahang, Perak, Perlis, Pulau Pinang, Sabah, Sarawak dan Selangor.Tinjauan Bernama di Sekolah Menengah Kebangsaan (SMK) Maxwell di ibu negara hari ini mendapati rata-rata ibu bapa bersyukur dengan pembukaan sekolah kali ini selepas melihat anak-anak mereka melalui tempoh sukar sepanjang belajar secara dalam talian.Bagi Mathibathanan Ramakrishnan, 57, beliau secara peribadi berasakan bahawa manfaat pembelajaran secara fizikal adalah lebih besar berbanding kelas secara dalam talian terutamanya dalam aspek melibatkan kesihatan mental pelajar.Di sekolah, anak saya dapat bersosial serta berinteraksi dengan rakan dan guru. Pembelajaran juga lebih efisien sebab mudah untuk bertanya…bagi saya, banyak lagi masalah kelas secara online ini,” katanya kepada Bernama di sini hari ini.Bernama difahamkan SMK Maxwell yang terjejas ketika banjir melanda ibu negara bulan lepas dapat menerima kehadiran pelajar-pelajarnya setelah sekolah berkenaan dibersihkan secara gotong-royong oleh ibu bapa yang juga alumni sekolah berkenaan.Di Selangor, Menteri Kanan Pendidikan Radzi Jidin meluangkan masa lebih satu jam untuk meninjau pengoperasian Sekolah Kebangsaan (SK) Meru di Kapar, Klang.Bapa pasangan kembar murid perempuan prasekolah di SK Meru, Zainal Sadari, 38, berkata kedua-dua anaknya Ariana Nur Iman Tihani dan Althia Nur Iman Tihani, sangat teruja untuk ke sekolah pagi ini memandangkan sudah lama tidak bersemuka dengan rakan-rakan.Di Perak, tinjauan di Sekolah Kebangsaan Seri Ampang di Ipoh mendapati ibu bapa menghantar anak ke sekolah menggunakan konsep “pandu lalu” yang diperkenalkan sekolah sebagai mematuhi prosedur operasi standard (SOP) bagi mencegah penularan Covid-19.


Hospital Medan ATM beroperasi minggu depan, kata menteri

Hospital Medan Angkatan Tentera Malaysia (ATM) di Tawau, Sabah, dijangka mula beroperasi minggu hadapan, kata Menteri Kanan (Kluster Keselamatan) Ismail Sabri Yaakob.Beliau yang juga Menteri Pertahanan berkata, pihaknya sedang melaksanakan mobilisasi bagi membuka hospital tersebut, yang bertujuan memberikan bantuan sokongan merawat kes selain Covid-19, pembedahan trauma dan kecemasan, wad bersalin serta lain-lain.“Hospital medan ini tidak menerima pendatang asing tanpa izin yang memerlukan rawatan, kerana semalam kita telah umumkan, mereka ini akan berada di pusat kuarantin transit.“Jika pendatang asing tanpa izin ini positif, mereka akan dibawa ke hospital (untuk rawatan) seperti biasa,” katanya pada sidang media secara maya dari kediamannya, menerusi Facebook Kementerian Pertahanan hari ini.Semalam, Ismail Sabri dilaporkan berkata hospital medan ini mempunyai kapasiti 100 katil pelbagai wad, dengan kekuatan lapan pegawai perubatan dan 54 lain-lain pangkat terdiri daripada satu komander, lima doktor pakar, tiga pegawai perubatan serta lain-lain kakitangan.Perkara itu dilaksanakan atas keperluan menambah fasiliti perubatan bagi menangani situasi di Sabah, berikutan jangkaan peningkatan kes positif Covid-19 di negeri itu.


Polis Israel serang jemaah di Masjid Al Aqsa

Polis Israel menyerang puluhan jemaah di perkarangan Masjid Al Aqsa Baitulmaqdis awal pagi tadi sebelum subuh, menurut saksi.
Rejim Zionis itu mendakwa mereka bertindak balas terhadap rusuhan.
Menurut Palang Merah Palestin melaporkan kecederaan tetapi tidak menjelaskan secara terperinci berapa ramai mangsa yang cedera.
Pasukan tersebut dalam satu kenyataan berkata tentera Israel menghalang pegawai perubatannya daripada memasuki masjid berkenaan.
“Saya sedang duduk di atas kerusi sambil mengaji (Al-Quran),” kata seorang wanita warga emas kepada Reuters sambil duduk di luar masjid, Beliau dilihat semput dan cuba menarik nafas.
"Mereka melontar bom tangan, satut daripadanya terkena dada saya," katanya sebelum menangis.
Polis Israel dalam satu kenyataan pula mendakwa mereka terpaksa memasuki perkarangan masjid itu kerana beberapa individu dipercayai "perusuh" membawa mercun, kayu serta batu berada di dalam masjid dan menguncinya.
"Apabila polis masuk, mereka dibaling batu dan mercun dibakar dari dalam masjid oleh sekumpulan perusuh," dakwa pihak Israel itu sambil memaklumkan bahawa seorang anggota polis mengalami kecederaan di kaki.
Keganasan semakin meningkat di Tebing Barat dan Baitulmaqdis sejak setahun lalu dengan ketegangan terus memuncak bulan ini ketika umat Islam menjalani ibadah puasa dalam Ramadan yang mulia dan pada masa sama terdapat sambutan keagamaan Yahudi.
Insiden di perkarangan Masjid Al Aqsa, yang dikenali oleh orang Yahudi sebagai Temple Mount, telah mencetuskan keganasan sejak beberapa tahun kebelakangan ini.
Kumpulan Palestin mengutuk sekeras-kerasnya serangan Israel terhadap jemaah, sekali gus menyifatkan tindakan rejim Zionis itu sebagai jenayah.
"Kita memberi amaran kepada penjajah supaya tidak melampaui garisan merah di tapak suci, yang akan membawa kepada ledakan (tindak balas) besar," kata Nabil Abu Rudeineh, jurucakap kepada Presiden Palestin, Mahmoud Abbas.


Kabinet Taliban akan berfungsi tidak lama lagi, kata Akhunzada

Pemimpin Tertinggi Taliban Hibatullah Akhundzada pada Selasa berkata kerajaan sementara Taliban yang baru dibentuk bakal berfungsi tidak lama lagi, lapor Xinhua.“Memandangkan kerajaan sementara dan Kabinet telah diumumkan pihak berkuasa Emiriah Islam Afghanistan, ia akan mulai berfungsi secepat mungkin untuk mengawal dan menjalankan urusan negara.“Saya meyakinkan semua rakyat bahawa kami akan bekerja keras untuk mematuhi peraturan Islam dan undang-undang Syariah,” kata Akhundzada dalam satu kenyataan.Ini adalah kenyataan pertama dikeluarkan pemimpin tertinggi Taliban sejak kumpulan itu mengambil alih Kabul pada pertengahan Ogos.“Kami mahukan kedamaian dan kemakmuran di Afghanistan dan negara yang tidak bergantung kepada orang lain. Kami akan berusaha untuk menghapuskan semua penyebab peperangan dan perselisihan di negara ini dan rakyat hidup aman serta damai,” katanya.Kenyataan itu dikeluarkan pada Selasa ketika jurucakap Taliban Zabihullah Mujahid mengumumkan barisan pemerintahan baharu, menyaksikan Mullah Hassan Akhund dilantik sebagai pemangku perdana menteri.


Acryl Sani dilantik sebagai ketua polis negara baru

Timbalan Ketua Polis Negara Acryl Sani Abdullah Sani dilantik sebagai Ketua Polis Negara yang baru, berkuat kuasa pada 4 Mei depan, kata Menteri Dalam Negeri Hamzah Zainudin.Acryl akan menggantikan Abdul Hamid Bador yang dilantik ke jawatan itu sejak 4 Mei 2019 hingga 3 Mei 2021.Menteri Dalam Negeri Hamzah Zainudin berkata pelantikan itu telah mendapat perkenan Yang di-Pertuan Agong Sultan Abdullah selepas menerima nasihat Perdana Menteri Muhyiddin Yassin atas perakuan Suruhanjaya Pasukan Polis (SPP).“Saya nak maklumkan setelah proses dilakukan SPP dan dipersetujui oleh semua ahli Suruhanjaya. Semua setuju Acryl Sani diangkat sebagai ketua polis negara yang baru termasuk Abdul Hamid Bador,” katanya pada sidang media di kementerian dalam negeri selepas menyerahkan watikah pelantikan kepada Acryl hari ini.Acryl dilahirkan pada 3 Oktober 1961 di Selangor, beliau berkelulusan Sarjana Sains (Pengurusan) dari Universiti Utara Malaysia dan menyertai paukan polis pada 2 Februari 1986.Sepanjang perkhidmatan beliau, Acryl pernah memegang pelbagai jawatan di peringkat daerah, negeri dan ibu pejabat Bukit Aman.Antara jawatan yang pernah disandangnya adalah pesuruhjaya polis Sarawak, ketua polis Perak, pengarah Jabatan Pencegahan Jenayah dan Keselamatan Komuniti, dan pengarah Jabatan Siasatan Jenayah Komersil serta pengarah Jabatan Sumber Strategik dan Teknologi.


Menteri perlu umum kad laporan pencapaian kepada rakyat, kata PM

Ahli jemaah menteri diarah mengumumkan Kad Laporan Pencapaian Aspirasi Keluarga Malaysia 100 hari masing-masing kepada rakyat bagi penilaian prestasi mereka dan kementerian yang diterajui demi kesejahteraan Keluarga Malaysia.Perdana Menteri Ismail Sabri Yaakob berkata kerajaan meletakkan pencapaian aspirasi itu sebagai keutamaan tertinggi bagi setiap menteri dalam memberi khidmat terbaik kepada rakyat.Menurut perdana menteri, mesyuarat jemaah menteri pada 10 September lepas menetapkan tempoh 100 hari pertama setiap menteri di bawah pentadbirannya bermula dari 1 September, iaitu pada hari pertama mesyuarat jemaah menteri diadakan.“Pada 24 dan 29 September saya telah mengadakan sesi bersama kesemua 31 ahli jemaah menteri untuk memuktamadkan senarai aspirasi yang telah dicadangkan,” katanya dalam kenyataan hari ini.Ismail berkata pelaksanaan semua inisiatif bagi setiap aspirasi adalah berlandaskan enam teras utama iaitu menstruktur semula ekonomi; menjamin keselamatan dan ketenteraman negara; meningkatkan kesejahteraan sosial.Turut menjadi teras adalah meningkatkan infrastruktur menyeluruh; memperkukuh penyatuan dalam acuan Keluarga Malaysia serta memperkasa penyampaian perkhidmatan.


PM kontak rapat Covid-19, tak hadir upacara angkat sumpah Kabinet

Perdana Menteri Ismail Sabri Yaakob mula menjalani kuarantin kendiri setelah disahkan menjadi kontak rapat kepada pesakit Covid-19, kata Pejabat Perdana Menteri (PMO) hari ini.PMO berkata Ismail tidak dapat menghadiri istiadat Pengurniaan Surat Cara Pelantikan dan Istiadat Mengangkat Sumpah Simpan Rahsia menteri dan timbalan menteri persekutuan petang ini.Upacara mengangkat sumpah pelantikan Kabinet di hadapan Yang di-Pertuan Agong Sultan Abdullah Sultan Ahmad Shah dijadualkan pada pukul 2.30 tengah hari ini.Seramai 31 menteri dan 38 timbalan dijangka mengambil bahagian dalam upacara angkat sumpah tersebut.Bagaimanapun, awal hari ini, Ahli Parlimen Kimanis Mohamad Alamin, yang dinamakan sebagai timbalan menteri pendidikan dalam Kabinet Ismail berkata beliau didapati positif Covid-19 dan tidak dapat menghadiri upacara tersebut


63 pusat undi awal PRN Johor dibuka 8 pagi

Sebanyak 63 pusat mengundi bersiap sedia dibuka bagi proses pengundian awal Pilihan Raya Negeri (PRN) Johor ke-15 yang bermula 8 pagi, hari ini.Lebih 22,000 anggota pasukan keselamatan terdiri dari Angkatan Tentera Malaysia (ATM), polis dan Pasukan Gerakan Am (PGA) serta pasangan masing-masing layak mengundi hari ini.Kemudahan di ibu pejabat polis kontijen (IPK) Johor di Jalan Tebrau dan 10 ibu pejabat polis daerah di seluruh negeri serta beberapa pejabat kerajaan turut dijadikan sebagai pusat mengundi.Anggota tentera akan mengundi di Kem Mahkota, Kluang; Kem Tebrau, Ulu Tiram; Kem Batalio Ke-10 Rejimen Askar Melayu Diraja (RAMD), Batu Pahat dan Kem Rejimen Keempat Artileri Diraja (4RAD), Segamat.Sementara itu, anggota PGA dan pasangan masing-masing akan mengundi di Batalion ke-5, pasukan PGA di Simpang Renggam, Kluang dan Batalion ke-6 PGA di Bakri, Muar.Seramai 239 calon bertanding merebut 56 kerusi pada PRN kali ini.Hari pengundian PRN Johor ditetapkan pada 12 Mac (Sabtu) ini.


Ku Li perlu dapatkan permit polis untuk adakan sidang media, kata KP Kesihatan

Ahli Parlimen Gua Musang Tengku Razaleigh Hamzah perlu mendapatkan permit polis sebelum mengadakan sidang media yang dijadualkan pada pukul 3 petang esok di rumahnya di Jalan Langgak Golf, Kuala Lumpur, kata Ketua Pengarah Kesihatan Dr Noor Hisham Abdullah.Beliau berkata, di bawah prosedur operasi standard (SOP) sekatan pergerakan penuh, tiada sebarang perkumpulan dibenarkan sekalipun jumlah kehadiran dihadkan penganjur.“Dia perlu mendapatkan permit polis,” katanya kepada MalaysiaNow.Petang tadi, pembantu kepada veteran Umno itu menghantar jemputan kepada media berhubung sidang media Razaleigh yang dijadualkan esok.MalaysiaNow difahamkan, jumlah wartawan yang menghadiri sidang media itu dihadkan kepada 10 orang bagi mengelakkan kesesakan.Sidang media itu juga dijangka disiarkan secara langsung sama ada menerusi Facebook Live atau aplikasi Zoom.Minggu lalu, Putrajaya menyambung fasa sekatan pergerakan penuh bermula esok  sehingga 28 Jun ini yang menyaksikan penutupan penuh sektor sosial dan ekonomi.Fasa awal sekatan pergerakan penuh bermula pada 1 hingga 14 Jun.Menurut laman sesawang Majlis Keselamatan Negara, apa-apa aktiviti yang boleh menyebabkan ramai orang hadir di suatu tempat sehingga menyukarkan penjarakan fizikal dan pematuhan kepada arahan ketua Pengarah Kesihatan adalah tidak dibenarkan.


Warga emas di pedalaman Sarawak kini boleh dapatkan vaksin secara ‘walk in’

Ketua Menteri Sarawak Abang Johari Openg berkata kerajaan Sarawak sedang mempertingkatkan usaha pemberian vaksin terutama di kawasan pedalaman di samping turut menambah warga emas di kawasan tersebut akan dibenarkan untuk menerima vaksin secara “walk in”.Bercakap dalam sidang media di Kuching, Abang Johari berkata langkah tersebut perlu dilakukan demi memastikan suntikan vaksin dapat diakses oleh semua orang terutama mereka yang tinggal di kawasan pedalaman yang tidak memiliki kemudahan teknologi.“Masalah mereka yang tidak memiliki akses teknologi bukan sahaja berlaku di kawasan pedalaman.“Di kawasan bandar juga wujud sebilangan orang yang tidak ada maklumat atau infrastruktur yang baik untuk menggunakan aplikasi MySejahtera.“Jadi apa yang kita buat adalah jadi lebih fleksibel. Dengan menggunakan sistem hibrid ini, saya harap ia akan dapat memperluaskan program imunisasi di Sarawak.”Beliau berkata langkah tersebut akan membolehkan kerajaan negeri untuk mengenal pasti darta mereka yang sudah menerima vaksin.“Mereka boleh pergi ke pusat pemberian vaksin dan daftar diri mereka selepas menerima vaksin.“Langkah ini akan memudahkan mereka yang datang dari kawasan pedalaman,” katanya.Beliau turut berata pihaknya telah mengarahkan wakil-wakil kawasan untuk bantu sampaikan maklumat kepada semua penduduk Sarawak.“Kita harap sasaran untuk jalankan suntikan sebanyak sejuta dos bulan ini dapat disempurnakan,” katanya.


Hampir satu pertiga pembantu rumah di Malaysia berkhidmat secara buruh paksa, kata agensi PBB

Hampir satu pertiga pekerja asing yang bekerja sebagai pembantu rumah di Malaysia berkhidmat secara buruh paksa, demikian menurut tinjauan yang dikeluarkan oleh agensi buruh Pertubuhan Bangsa-Bangsa Bersatu hari ini.
Pertubuhan Buruh Antarabangsa (ILO) mengenal pasti keadaan seperti tempoh kerja lebih waktu, kerja lebih masa tidak dibayar, gaji rendah, pergerakan terhad, dan tidak boleh berhenti antara penunjuk buruh paksa.
Tinjauan terhadap 1,201 pembantu rumah di Asia Tenggara, mendapati 29% daripada mereka di Malaysia berdepan keadaan sedemikian, berbanding 7% dan 4% masing-masing di negara jiran Singapura dan Thailand.
Malaysia dan Singapura bagaimanapun tidak mengulas mengenai hasil tinjauan tersebut.
Jurucakap Kementerian Buruh Thailand, Wannarat Srisuksai memberitahu Reuters layanan terhadapa pembantu rumah di negara itu bertambah baik berikutan undang-undang yang diperkenalkan pada 2012 untuk melindungi kumpulan itu.
Menurut ILO, tinjauan mendapati waktu bekerja pembantu rumah di ketiga-tiga negara secara purata “melebihi masa” yang diperuntukkan kepada pekerja lain malah ada yang tidak memperoleh gaji minimum.
"Pembantu rumah adalah salah satu tugas paling penting dalam masyarakat kita, namun diberikan perlindungan paling sedikit. Ini tidak boleh diterima lagi," kata Ketua Penasihat Teknikal ILO, Anna Engblom yang menjalankan kajian itu.
ILO menggesa Malaysia, Singapura, dan Thailand untuk meratifikasi konvensyen PBB mengenai pembantu rumah dan buruh paksa, untuk mengiktiraf sifat mahir kerja domestik, dan memastikan laluan migrasi yang tidak mengikat pekerja dengan majikan mereka.
Isi rumah di Asia sering mengambil pembantu rumah – biasanya wanita dari negara membangun seperti Indonesia, Myanmar, dan Filipina – untuk menjalankan tugas mengemas termasuk memasak, membersihkan rumah, menjaga anak dan berkebun.
Malaysia berdepan kritikan sejak beberapa tahun kebelakangan ini berikutan beberapa insiden pembantu rumah Indonesia didera, manakala beberapa syarikatnya telah dituduh mengeksploitasi buruh asing.
Menurut ILO, rakyat Indonesia membentuk kira-kira 80% daripada pembantu rumah di Malaysia.
Tahun lepas, Malaysia dan Indonesia menandatangani perjanjian untuk meningkatkan perlindungan bagi pembantu rumah warga asing.